MT Il-Ġurnal Uffiċjali ta’ l-Unjoni Ewropea L 185/1

REGOLAMENT TAL-KUNSILL (KE) Nru 661/2008

tat-8 ta’ Lulju 2008

li jimponi dazju definittiv antidumping fuq importazzjonijiet ta’ nitrat ta’ l-ammonju li joriġinaw mir-Russja wara verifika ta’ skadenza skond l-Artikolu 11(2) u reviżjoni interim parzjali skond l-Artikolu 11(3) tar-Regolament tal-Kunsill (KE) Nru 384/96

IL-KUNSILL TA’ L-UNJONI EWROPEA,

Wara li kkunsidra t-Trattat li jistabbilixxi l-Komunità Ewropea,

Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-regolament bażiku”), u b’mod partikolari l-Artikoli 11(2) u 11(3) tiegħu,

Wara li kkunsidra l-proposta mressqa mill-Kummissjoni wara konsultazzjoni mal-Kumitat Konsultattiv,

Billi:

A. PROĊEDURA

1. Miżuri fis-seħħ

(1) Permezz tar-Regolament (KE) Nru 2022/95 (2), il-Kunsill impona dazju antidumping definittiv fuq importazzjonijiet ta’ nitrat ta’ l-ammonju li joriġinaw mir-Russja li jaqgħu taħt il-kodiċijiet NM 3102 30 90 u 3102 40 90. Wara investigazzjoni ulterjuri, li stabbilixxiet li d-dazju kien qiegħed jiġi assorbit, il-miżuri ġew emendati mir-Regolament (KE) Nru 663/98 (3). Wara talba għal reviżjoni interim u ta’ skadenza skond l-Artikoli 11(2) u 11(3) tar-Regolament bażiku, il-Kunsill, bir-Regolament (KE) Nru 658/2002 (4), impona dazju antidumping definittiv ta’ EUR 47,07 kull tunnellata fuq importazzjonijiet ta’ nitrat ta’ l-ammonju li jaqgħu taħt il-kodiċijiet NM 3102 30 90 u 3102 40 90 u li joriġinaw mir-Russja. Fl-aħħarnett, twettqet reviżjoni interim fl-ambitu tal-prodott u, bir-Regolament (KE) Nru 945/2005 (5), ġie impost dazju antidumping definittiv li jvarja bejn EUR 41,42 kull tunnellata u EUR 47,07 kull tunnellata fuq importazzjoni ta’ fertilizzanti solidi li joriġinaw mir-Russja b’kontenut ta’ nitrat ta’ l-ammonju li jaqbeż it-80 % bil-piż (“AN”), li jaqgħu taħt il-kodiċijiet NM 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 u ex 3105 90 91.

(2) Fid-19 ta’ April 2007, il-Kunsill impona, bir-Regolament (KE) Nru 442/2007 (6) miżuri antidumping definittivi fuq importazzjonijiet ta’ l-AN li joriġinaw mill-Ukraina.

2. Talba għal reviżjonijiet

2.1 Reviżjoni interim parzjali tal-miżuri antidumping fis-seħħ fuq importazzjonijiet ta’ l-AN li joriġinaw mir-Russja u prodotti mill-Open Joint Stock Company (OJSC) Mineral and Chemical Company “Eurochem”, membru tal-grupp ta’ kumpaniji Eurochem.

(3) Fit-30 ta’ Awwissu 2005, il-Kummissjoni rċeviet talba għal reviżjoni interim parzjali skond l-Artikolu 11(3) tar-Regolament baziku (“ir-reviżjoni interim”). It-talba, limitata fl-ambitu għad-dumping, kienet tressqet mill-Open Joint Stock Company (OJSC) Mineral and Chemical Company “Eurochem”, produttur esportatur ta’ l-AN fir-Russja.

(4) Il-Eurochem allegat u pprovdiet biżżejjed evidenza prima facie li ċ-ċirkostanzi kienu nbidlu, u, b’mod partikolari, li tqabbil ta’ valur normali bbażat fuq id-data tiegħu stess ma’ prezzijiet għall-esportazzjoni tal-prodott ikkonċernat meta mibjugħ għall-esportazzjoni lejn il-Komunità jwassal għal tnaqqis ta’ dumping taħt il-livell b’mod sinifikanti tal-miżuri preżenti. Għalhekk, l-impożizzjoni kontinwa ta’ miżuri fil-livell eżistenti, li kien ibbażat fuq il-marġni ta’ dannu stabbilit qabel, ma jkunx aktar meħtieġ biex jagħmel tajjeb għad-dumping.

(5) Wara li ddeterminat, b’konsultazzjoni mal-Kumitat Konsultattiv, li kienet teżisti evidenza biżżejjed biex jingħata bidu għar-reviżjoni interim, il-Kummissjoni tat bidu għal din ir-reviżjoni fit-30 ta’ Novembru 2005 (7).

2.2. Reviżjoni ta’ skadenza tal-miżuri antidumping fis-seħħ fuq importazzjonijiet ta’ l-AN li joriġinaw mir-Russja.

(6) Wara l-pubblikazzjoni ta’ avviż ta’ skadenza imminenti (8), fis-17 ta’ Jannar 2007 il-Kummissjoni rċeviet talba għal reviżjoni ta’ skadenza.

(7) It-talba tressqet mill-Assoċjazzjoni Ewropea tal-Manifatturi ta’ Fertilizzanti (EFMA, l-applikant), f’isem il-produtturi li jirrappreżentaw proporzjon kbir, f’dan il-każ aktar minn 50 %, tal-produzzjoni totali ta’ l-AN fil-Komunità.

(8) It-talba għar-reviżjoni ta’ skadenza kienet ibbażata fuq ir-raġuni li l-iskadenza tal-miżuri tista’ tirriżulta f’kontinwazzjoni jew rikorrenza ta’ dumping u dannu għall-industrija Komunitarja. Parti waħda sostniet li l-Kummissjoni kellha tiftaħ ex officio reviżjoni interim parallela li tikkonċerna kemm id-dumping kif ukoll id-dannu bil-għan li tqis tibdiliet fiċ-ċirkostanzi kkawżati mit-tkabbir ta’ l-UE li seħħ fl-2004 u l-2007. Il-Kummissjoni, permezz ta’ bosta avviżi (9) li kienu ppubblikati fil-Ġurnal Uffiċjali ta’ l-Unjoni Ewropea, stiednet lill-partijiet interessati biex jitolbu l-bidu ta’ reviżjonijiet interim jekk huma jissottomettu evidenza li l-miżuri kienu jkunu differenti b’mod sinifikanti li kieku kienu bbażati fuq tagħrif li jinkludi l-Istati Membri l-ġodda. Ebda talba u evidenza sostanzjata bħal din ma ġew sottomessi lill-Kummissjoni. F’dan ir-rigward, ta’ min jinnota li t-tkabbir fih innifsu, fin-nuqqas ta’ din l-evidenza, mhux bażi biżżejjed biex tingħata bidu għar-reviżjoni. Għalhekk, din il-klejm kellha tiġi miċħuda.

(9) Wara li ddeterminat, b’konsultazzjoni mal-Kumitat Konsultattiv, li kienet teżisti biżżejjed evidenza biex jingħata bidu għar-reviżjoni ta’ skadenza, il-Kummissjoni tat bidu għal din ir-reviżjoni fl-14 ta’ April 2007 (10).

3. Il-partijiet ikkonċernati mill-investigazzjonijiet

(10) L-investigazzjoni tar-reviżjoni interim hija limitata fl-ambitu għall-eżami tad-dumping sa fejn għandha x’taqsam il-Eurochem. Il-Kummissjoni infurmat uffiċjalment lill-produttur esportatur, ir-rappreżentanti tal-pajjiż esportatur u l-produtturi Komunitarji bil-bidu tar-reviżjoni interim parzjali.

(11) Fir-rigward ta’ l-investigazzjoni tar-reviżjoni ta’ skadenza, il-Kummissjoni infurmat uffiċjalment lill-produtturi esportaturi, ir-rappreżentanti tal-pajjiż esportatur, l-importaturi, il-produtturi Komunitarji, l-utenti u l-applikant (EFMA) bil-bidu tar-reviżjoni ta’ skadenza.

3.1. It-teħid ta’ kampjuni ta’ produtturi Komunitarji

(12) Fid-dawl tan-numru kbir ta’ produtturi Komunitarji (23) u importaturi fil-Komunità, ġie kkunsidrat xieraq fir-reviżjoni ta’ skadenza, b’konformità ma’ l-Artikolu 17 tar-Regolament bażiku, li jitqies jekk għandux jintuża t-teħid ta’ kampjuni. Bil-għan li l-Kummissjoni tkun tista’ tiddeċiedi jekk fil-fatt it-teħid ta’ kampjuni hux meħtieġ u, jekk dan ikun il-każ, biex jintgħażel kampjun, il-produtturi u l-importaturi Komunitarji ntalbu, skond l-Artikolu 17(2) tar-Regolament bażiku jippreżentaw ruħhom fi żmien 15-il jum mill-bidu ta’ l-investigazzjoni u biex jgħaddu lill-Kummissjoni t-tagħrif mitlub fl-avviż tal-bidu.

(13) Wara eżami tat-tagħrif mgħoddi, u billi 14-il produttur Komunitarju indikaw ir-rieda tagħhom li jikkooperaw, ġie deċiż li t-teħid ta’ kampjuni fir-rigward tal-produtturi Komunitarji kien meħtieġ.

3.2. It-teħid ta’ kampjuni ta’ importaturi Komunitarji

(14) Importatur wieħed biss wieġeb għall-avviż ta’ bidu u fil-bidu wera r-rieda tiegħu li jikkoopera. Madankollu, dan l-importatur eventwalment ma għadda xejn mit-tagħrif mitlub billi waqaf jimporta n-nitrat ta’ l-ammonju mir-Russja fl-2005.

4. Kwestjonarji u verifika

(15) Għar-reviżjoni interim intbagħat kwestjonarju lill-Eurochem, li kkoopera billi wieġeb il-kwestjonarju.

(16) Għar-reviżjoni ta’ skadenza ntbagħtu kwestjonarji lill-produtturi esportaturi kollha magħrufa fil-pajjiżi kkonċernati, importaturi relatati, il-produtturi Komunitarji fil-kampjun, l-utenti u l-applikant.

(17) F’dik li hija r-reviżjoni ta’ skadenza waslu tweġibiet għall-kwestjonarju mingħand:

(18) Tliet produtturi esportaturi/distributuri Russi. Dawn il-kumpaniji kienu: Eurochem, Acron (“Acron”), u JSC Minudiobreniya (“Minudiobreniya”).

(19) Erba’ produtturi Komunitarji fil-kampjun: — Grande Paroisse Société Anonyme (Pariġi, Franza), — Terra Nitrogen Limited (Stockton-on-Tees, ir-Renju Unit), — Yara (Il-Belġju, il-Ġermanja, Franza, l-Italja, l-Olanda u r-Renju Unit), — Zaklady Azotowe Pulawy (il-Polonja).

(20) Mill-55 importatur potenzjali ta’ nitrat ta’ l-ammonju fil-Komunità li ġew indirizzati, 3 kumpaniji biss wieġbu u indikaw li ma kellhom l-ebda importazzjonijiet tal-prodott ikkonċernat matul il-perjodu kkunsidrat.

(21) Waslu kummenti bil-miktub mill-Kumitat ta’ l-Organizzazzjonijiet Professjonali ta’ l-Agrikoltura fl-UE (COPA)/il-Konfederazzjoni Ġenerali tal-Kooperattivi Agrikoli fl-UE (COGECA), mill-Unjoni Nazzjonali tal-Bdiewa fl-Ingilterra u Wales u mill-Federazzjoni tal-Bdiewa Żvediżi.

(22) Fiż-żewġ investigazzjonijiet il-partijiet interessati ngħataw l-opportunità biex jesprimu l-opinjonijiet tagħhom bil-miktub u jitolbu għal seduta fiż-żmien stipulat fl-avviżi rispettivi tal-bidu. Ingħataw seduta dawk il-partijiet interessati kollha li għamlu din it-talba u wrew li kien hemm raġunijiet partikolari li għalihom għandhom jinstemgħu.

(23) Il-Kummissjoni fittxet u vverifikat it-tagħrif kollu li qieset meħtieġ għall-analiżi tagħha u wettqet żjarat ta’ verifika fil-bini tal-kumpaniji li ġejjin: (a) Produtturi esportaturi fir-Russja Eurochem u ż-żewġ kumpaniji relatati tiegħu (11): — OJSC Azot (“NAK Azot”), Novomoskovsk, ir-Russja, u — OJSC Nevinnomyssky Azot (“Nevinka Azot”), Nevinnomyssk, ir-Russja; Acron u t-tliet kumpaniji relatati tiegħu — Open Joint Stock Company (OJSC) Dorogobuzh — JSC Kubanagranova — ZAO Rostagranova Minudiobreniya (b) Produtturi Komunitarji fil-kampjun — Grande Paroisse Société Anonyme (Pariġi, Franza), — Terra Nitrogen Limited (Stockton-on-Tees, ir-Renju Unit), — Yara Société Anonyme (żjarat fl-uffiċċji ta’ Brussell, il-Belġju; Pariġi, Franza u Sluiskil, l-Olanda), — Zaklady Azotowe Pulawy (il-Polonja). (ċ) Importatur relatat Eurochem GmbH – Zug (Żvizzera) (d) Importaturi mhux relatati fil-Komunità Ma saret ebda żjara ta’ verifika, għaliex l-ebda importatur ta’ l-AN mill-pajjiż ikkonċernat ma wieġeb il-kwestjonarju.

5. Perjodi rilevanti koperti mill-investigazzjonijiet ta’ verifika

(24) Il-perjodu ta’ investigazzjoni għar-reviżjoni interim parzjali skond l-Artikolu 11(3) tar-Regolament bażiku dwar l-importazzjonijiet mill-Eurochem kopra l-perjodu mill-1 ta’ Lulju 2004 sat-30 ta’ Ġunju 2005 (“il-perjodu ta’ investigazzjoni għar-reviżjoni interim”“PIRI”).

(25) Il-perjodu ta’ investigazzjoni għar-reviżjoni ta’ skadenza kopra l-perjodu mill-1 ta’ April 2006 sal-31 ta’ Marzu 2007 (“il-perjodu ta’ investigazzjoni għall-verifika ta’ skadenza” jew “PIVS”). L-eżami ta’ xejriet rilevanti għall-evalwazzjoni tal-probabbiltà ta’ kontinwazzjoni jew rikorrenza ta’ dannu kopra l-perjodu mill-1 ta’ Jannar 2003 sat-tmien ta’ l-PIVS (“il-perjodu kkunsidrat”).

6. Kxif u opportunità biex isiru l-kummenti

(26) Il-partijiet kollha interessati kienu mgħarrfa bil-fatti u l-kunsiderazzjonijiet essenzjali li fuq il-bażi tagħhom kien hemm il-ħsieb li tkun irrakkomandata l-emenda tal-miżuri antidumping imposti fuq il-kumpanija Eurochem u li jinżamm dazju antidumping definittiv fuq l-AN li joriġina mir-Russja. Ingħataw ukoll perjodu li matulu setgħu jagħmlu rappreżentazzjonijiet wara l-kxif. Il-kummenti tagħhom kienu kkunsidrati u fejn xieraq tqiesu.

B. IL-PRODOTT IKKONĊERNAT U L-PRODOTT SIMILI

1. Il-prodott ikkonċernat

(27) Il-prodott ikkonċernat minn dawn ir-reviżjonijiet huwa l-istess bħall-prodott definit fir-Regolament tal-Kunsill (KE) Nru 945/2005, jiġifieri fertilizzanti solidi b’kontenut ta’ nitrat ta’ l-ammonju li jaqbeż it-80 % fil-piż, li jaqa’ taħt il-kodiċijiet NM 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 u ex 3105 90 91 u li joriġinaw mir-Russja.

2. Il-prodott simili

(28) Bħal f’investigazzjonijiet preċedenti, instab li l-AN prodott u mibjugħ fis-suq intern fir-Russja u l-AN esportat lejn il-Komunità mir-Russja għandhom l-istess karatteristiċi u użijiet bażiċi fiżiċi u tekniċi. Għalhekk, huma prodotti simili għall-għanijiet ta’ l-investigazzjoni attwali fit-tifsira ta’ l-Artikolu 1(4) tar-Regolament bażiku.

(29) In-nitrat ta’ l-ammonju prodott mill-industrija Komunitarja fejn jidħlu l-karatteristiċi fiżiċi u tekniċi huwa prodott simili għan-nitrat ta’ l-ammonju esportat lejn il-Komunità mir-Russja.

C. IR-REVIŻJONI INTERIM PARZJALI: DUMPING

1. Ġenerali

(30) Billi l-prodotti kollha mibjugħa mill-Eurochem lill-Komunità matul il-PIRI kienu esklussivament prodotti minn produttur relatat wieħed, NAK Azot, fir-rigward tal-valur normali u l-prezz ta’ l-esportazzjoni, saret l-analiżi b’rabta ma’ dan il-produttur biss. Il-marġni tad-dumping u dazju li jirriżulta, jekk hemm, li għandhom jiġu applikati għall-importazzjonijiet immanifatturi min-NAK Azot għandhom ikunu applikati wkoll għall-kumpanija relatata, Nevinka Azot.

2. Il-valur normali

(31) Tip ta’ prodott wieħed biss kien esportat lejn il-Komunità, għalhekk il-valur normali ġie stabbilit fir-rigward ta’ dan it-tip ta’ prodott. Ġie eżaminat jekk kienx sar biżżejjed bejgħ fl-andament normali tal-kummerċ skond l-Artikolu 2(4) tar-Regolament bażiku. Il-prezzijiet tal-bejgħ domestiku ta’ kull tranżazzjoni tqabblu ma’ l-ispiża totali tal-produzzjoni.

(32) F’dan ir-rigward, ta’ min jinnota li l-ispejjeż għall-enerġija, bħall-elettriku u l-gass, jirrappreżentaw parti kbira ta’ l-ispejjeż tal-manifattura u parti sostanzjali ta’ l-ispejjeż totali tal-produzzjoni. Bil-għan li jsir it-test ta’ l-andament ordinarju tal-kummerċ, kien sar eżami wkoll dwar jekk l-ispejjeż assoċjati mal-produzzjoni u l-bejgħ tal-prodott ikkunsidrat kinux raġonevolment riflessi fir-reġistri tal-partijiet ikkonċernati.

(33) L-investigazzjoni ma wriet ebda indikazzjoni li l-elettriku mhux se jkun raġonevolment rifless fir-reġistri. F’dan il-kuntest, huwa nnutat fost oħrajn li l-prezzijiet ta’ l-elettriku mħallsa mill-Eurochem matul il-PIRI kienu konformi mal-prezzijiet tas-suq internazzjonali, meta mqabbla ma’ pajjiżi oħra, bħall-Kanada u n-Norveġja. Madankollu, ma setax jingħad l-istess rigward il-prezzijiet tal-gass.

(34) Fejn għandha x’taqsam il-provvista tal-gass, fil-fatt, ġie stabbilit fuq il-bażi ta’ data ppubblikata minn għejun rikonoxxuti internazzjonalment speċjalizzati fis-swieq ta’ l-enerġija, li l-prezz imħallas mill-Eurochem kien madwar wieħed minn kull ħamsa tal-prezz għall-esportazzjoni ta’ gass naturali mir-Russja. Barra minn hekk, id-data kollha disponibbli tindika li l-prezzijiet domestiċi tal-gass fir-Russja kienu prezzijiet regolati, li huma ferm inqas mill-prezzijiet tas-suq imħallsa għall-gass naturali, pereżempju fl-Istati Uniti ta’ l-Amerika, il-Kanada, il-Ġappun u l-UE. Dawn l-erbat iswieq jammontaw għal total ta’ 46 % tal-konsum tal-gass dinji, u l-livelli prevalenti tal-prezzijiet domestiċi f’dawn l-erbat iswieq jidhru li raġonevolment jirriflettu l-ispejjeż. Dawn is-swieq tal-gass għalhekk jistgħu jkunu kkunsidrati bħala rappreżentattivi skond it-tifsira ta’ l-Artikolu 2(5) tar-Regolament bażiku. Tagħrif disponibbli jissuġġerixxi wkoll li l-prezzijiet domestiċi ta’ bejgħ tal-gass Russu lanqas biss ikopru l-ispejjeż tal-fornitur tal-gass, Gazprom.

(35) Fid-dawl ta’ dan t’hawn fuq, kien ikkunsidrat li l-prezzijiet tal-gass imħallsa min-NAK Azot matul il-perjodu ta’ investigazzjoni ma setgħux jintużaw għall-iskopijiet biex tkun determinata l-ispiża tal-produzzjoni tal-prodott ikkonċernat skond l-ewwel sentenza ta’ l-Artikolu 2(5) tar-Regolament bażiku. Għalhekk, kif stipulat fl-Artikolu 2(5) tar-Regolament bażiku, l-ispejjeż, jiġifieri f’dan il-każ, għall-provvisti tal-gass, tan-NAK Azot kellhom ikunu aġġustati biex jirriflettu l-ispejjeż assoċjati mal-produzzjoni u l-bejgħ tal-prodott simili, matul il-PIRI. Billi r-reviżjoni attwali kienet limitata għal eżami tal-livell ta’ dumping mill-Eurochem, ma setax isir aġġustament fuq il-bażi ta’ prezzijiet mhux mgħawġa mħallsa minn produtturi jew esportaturi oħra fir-Russja billi din id-data ma kinitx disponibbli. F’dawn iċ-ċirkostanzi, tqies xieraq li l-aġġustament ikun ibbażat, skond l-Artikolu 2(5) tar-Regolament bażiku, fuq tagħrif minn swieq rappreżentattivi oħra. F’dan il-każ, il-prezz aġġustat kien ibbażat fuq il-prezz medju tal-gass Russu meta mibjugħ għall-esportazzjoni fuq il-fruntiera Ġermaniża/Ċeka, nett mill-ispejjeż tat-trasport (“il-prezz Waidhaus aġġustat”).

(36) L-ispiża tal-produzzjoni mogħtija min-NAK Azot kienet għalhekk ikkalkulata mill-ġdid sabiex ikunu kkunsidrati l-prezzijiet aġġustati tal-gass. Fuq il-bażi ta’ dan il-kalkolu ġdid ta’ l-ispiża tal-produzzjoni, il-bejgħ kollu tal-prodott domestiku li kien jitqabbel direttament mat-tip ta’ prodott uniku esportat mill-kumpanija nstab li ma kienx jagħmel qligħ, jiġifieri mhux magħmul tul l-andament ordinarju tal-kummerċ. Għalhekk, il-valur normali kellu jinbena. Dan sar fuq il-bażi ta’ l-ispejjeż tal-manifattura tat-tip ta’ prodott esportat lejn il-Komunità, wara l-aġġustament għall-ispiża tal-gass imsemmija hawn fuq, b’żieda ta’ ammont raġonevoli għall-bejgħ, spejjeż ġenerali u amministrattivi (“spejjeż SG&A”) u għall-qligħ, skond l-Artikolu 2(3) u l-Artikolu 2(6) tar-Regolament bażiku.

(37) L-ispejjeż SG&A u l-qligħ ma setgħux jiġu kkalkulati fuq il-bażi ta’ l-ewwel sentenza ta’ l-Artikolu 2(6) tar-Regolament bażiku għaliex in-NAK Azot ma kellux bejgħ domestiku rappreżentattiv tal-prodott ikkonċernat fl-andament ordinarju tal-kummerċ. L-Artikolu 2(6)(a) tar-Regolament bażiku ma setax jiġi applikat, billi hemm prodott wieħed ieħor biss soġġett għall-investigazzjoni (Nevinka Azot). L-Artikolu 2(6)(b) ukoll ma kienx applikabbli, billi l-ispiża tal-manifattura tan-NAK Azot għal prodotti li jaqgħu taħt l-istess kategorija ġenerali tal-prodotti wkoll teħtieġ li tkun aġġustata fir-rigward ta’ l-ispejjeż tal-gass, għar-raġunijiet indikati hawn fuq. Għalhekk, l-ispejjeż SG&A u l-qligħ kienu stabbiliti skond l-Artikolu 2(6)(c) tar-Regolament bażiku.

(38) Skond l-Artikolu 2(6)(c) tar-Regolament bażiku, l-ispejjeż SG&A kienu bbażati fuq metodu raġonevoli. Is-suq ta’ l-Amerika ta’ Fuq wera volum sinifikanti ta’ bejgħ domestiku u livell konsiderevoli ta’ kompetizzjoni kemm minn kumpaniji nazzjonali kif ukoll barranin. F’dan ir-rigward, tqies it-tagħrif disponibbli pubblikament rigward kumpaniji kbar li joperaw fis-settur tal-kummerċ tal-fertilizzanti. Instab li d-data korrispondenti tal-produtturi mill-Amerika ta’ Fuq (Amerikani u Kanadiżi) tkun l-aktar xierqa għall-fini ta’ l-investigazzjoni, minħabba d-disponibbiltà kbira ta’ tagħrif finanzjarju pubbliku affidabbli u sħiħ minn kumpaniji rreġistrati f’dan ir-reġjun tad-dinja. Għalhekk, l-ispejjeż SG&A u l-qligħ ġew stabbiliti fuq il-bażi tal-medja mwieżna ta’ l-ispejjeż SG&A u l-qligħ minn tliet produtturi mill-Amerika ta’ Fuq, li nstabu li kienu fost l-akbar kumpaniji fis-settur tal-fertilizzanti tan-nitroġenu, fir-rigward tal-bejgħ domestiku tagħhom ta’ l-istess kategorija ġenerali ta’ prodotti (fertilizzanti tan-nitroġenu). Dawn it-tliet produtturi tqiesu li kienu rappreżentattivi tal-kummerċ tal-fertilizzanti tan-nitroġenu (b’medja ta’ aktar minn 80 % tad-dħul tat-taqsima tal-kumpanija/kummerċ) u għalhekk l-ispejjeż SG&A u l-qligħ tagħhom kienu rappreżentattivi ta’ dawk li normalment ikollhom il-kumpaniji li joperaw b’suċċess f’dik it-taqsima tal-kummerċ.

(39) Il-perċentwali ta’ l-ispejjeż SG&A kien ta’ 6,9 %. Il-medja tal-marġni ta’ qligħ ikkalkulata kienet ta’ 9,1 %. Ta’ min jinnota li l-ammont għall-qligħ hekk stabbilit ma qabiżx il-qligħ magħmul mill-produtturi Russi fuq il-bejgħ ta’ prodotti ta’ l-istess kategorija ġenerali fis-suq domestiku tagħhom.

3. Il-prezz għall-esportazzjoni

(40) Instab li l-bejgħ ta’ l-Eurochem tal-prodott ikkonċernat lill-Komunità matul il-PIRI sar fuq il-bażi ta’ ftehim ta’ aġent permezz ta’ żewġ negozjanti relatati, wieħed fl-Iżvizzera, Eurochem Trading, u l-ieħor fil-Gżejjer Verġni Britanniċi, Cumberland. Dan ta’ l-aħħar waqaf jopera fil-bidu ta’ l-2005.

(41) Il-prezz għall-esportazzjoni kien stabbilit skond l-Artikolu 2(8) tar-Regolament bażiku, fuq il-bażi ta’ prezzijiet għall-esportazzjoni effettivament imħallsa jew li kellhom jitħallsu għall-prodott meta mibjugħ għall-esportazzjoni mill-pajjiż esportatur lill-Komunità.

4. Tqabbil

(42) Il-valur normali u l-prezz għall-esportazzjoni tqabblu fuq bażi tal-prezz tal-fabbrika, fil-livell tan-NAK Azot. Ingħatat allokazzjoni xierqa fil-forma ta’ aġġustamenti għal differenzi li affettwaw il-prezz u t-tqabbil tal-prezz skond l-Artikolu 2(10) tar-Regolament bażiku. Għalhekk, saru aġġustamenti għal differenzi fit-trasport, l-immaniġġjar, it-tagħbija u l-ispejjeż anċillari, kreditu u kummissjonijiet, fejn applikabbli u sostnuti b’evidenza vverifikata. F’dan ir-rigward, billi l-bejgħ għall-esportazzjoni jsir permezz tan-negozjanti relatati msemmija hawn fuq, u billi dawn in-negozjanti relatati nstab li kellhom funzjonijiet simili għal dawk ta’ aġent li qiegħed jaħdem fuq bażi ta’ kummissjoni, sar aġġustament għal kull wieħed minn dawn in-negozjanti fil-prezz għall-esportazzjoni, skond l-Artikolu 2(10)(i) tar-Regolament bażiku. Fin-nuqqas ta’ kooperazzjoni minn importaturi Komunitarji, dan l-aġġustament sar fil-livell ta’ 1,5 % billi dan il-livell kien jirrifletti l-kummissjonijiet imħallsa lil aġenti indipendenti involuti fil-kummerċ tal-prodott ikkonċernat fl-investigazzjoni oriġinali.

5. Il-marġni tad-dumping

(43) Il-marġni tad-dumping ġie stabbilit fuq il-bażi ta’ tqabbil ta’ valur normali medju mwieżen ma’ prezz medju mwieżen għall-esportazzjoni, skond l-Artikolu 2(11) tar-Regolament bażiku.

(44) Il-marġni tad-dumping, imfisser bħala perċentwali tal-prezz CIF fuq il-fruntiera tal-Komunità, bid-dazju mhux imħallas, huwa ta’ 28,3 %.

6. In-natura dejjiema taċ-ċirkostanzi mibdula

(45) Skond l-Artikolu 11(3) tar-Regolament bażiku, saret analiżi dwar jekk it-tibdil fiċ-ċirkostanzi fir-rigward tad-dumping setax raġonevolment jingħad li huwa ta’ natura dejjiema.

(46) F’dan ir-rigward, ta’ min jinnota li l-valur normali fl-investigazzjoni oriġinali kien stabbilit fuq il-bażi ta’ prezzijiet għall-bejgħ bi qligħ fis-suq domestiku fl-Istati Uniti ta’ l-Amerika, billi r-Russja dak iż-żmien ma kinitx pajjiż b’ekonomija tas-suq. Fil-kuntest ta’ l-investigazzjoni tar-reviżjoni attwali, ir-Russja titqies pajjiż b’ekonomija tas-suq, u l-valur normali kien għalhekk stabbilit fuq il-bażi ta’ l-ispiża tal-produzzjoni ta’ l-Eurochem, aġġustata fejn meħtieġ. Ma setgħet tinstab ebda indikazzjoni li l-valur normali stabbilit matul ir-reviżjoni attwali ma setax ikun ikkunsidrat li huwa ta’ natura dejjiema.

(47) Bit-tqabbil tal-valuri normali u l-prezzijiet għall-esportazzjoni ta’ l-investigazzjonijiet preċedenti u dawk attwali, kien stabbilit li, filwaqt li jitqiesu tipi ta’ prodotti komparabbli, il-valur normali żdied konsiderevolment, iżda l-prezz medju għall-esportazzjoni żdied ħafna aktar, biex wassal għal livell inqas ta’ dumping. F’dawk li huma prezzijiet għall-esportazzjoni lejn swieq oħra, instab li huma ġeneralment konformi mal-prezzijiet għall-esportazzjoni lejn il-Komunità. Ma nstabet l-ebda evidenza li l-bejgħ għall-esportazzjoni ma kienx ser ikompli jsir bi prezzijiet iddampjati, għalkemm f’livell inqas milli kien fl-investigazzjoni oriġinali.

(48) Fuq din il-bażi, ġie konkluż li ċ-ċirkostanzi mibdula fir-rigward ta’ l-investigazzjoni oriġinali rigward id-dumping (issa bbażat fuq it-tqabbil bejn il-valur normali tiegħu u l-prezzijiet għall-esportazzjoni ta’ l-Eurochem) jistgħu raġonevolment ikunu kkunsidrati li huma ta’ natura dejjiema.

(49) Skond l-Artikolu 9(4) tar-Regolament bażiku, l-ammont ta’ dazju antidumping ma għandux jaqbeż il-marġni tad-dumping stabbilit, iżda għandu jkun inqas minn dak il-marġni kemm-il darba dan id-dazju inqas ikun adegwat biex jitneħħa d-dannu għall-industrija Komunitarja. Billi d-dazji eżistenti għar-Russja kienu kkalkulati fuq il-bażi tal-marġni ta’ dannu, u billi l-marġni l-ġdid ta’ dumping stabbilit matul din l-investigazzjoni huwa iktar baxx mill-marġni ta’ dannu kkalkulat preċedentement, id-dazju għandu jkun aġġustat għall-marġni ta’ dazju misjub f’din l-investigazzjoni, jiġifieri 28,3 %.

7. Konklużjoni

(50) Fid-dawl tal-konklużjonijiet milħuqa fir-rigward tad-dumping u n-natura dejjiema taċ-ċirkostanzi mibdula, id-dazju individwali antidumping fuq l-importazzjonijiet tal-prodott ikkonċernat fir-rigward ta’ l-Eurochem għandu jkun emendat bil-għan li jirrifletti l-marġni l-ġdid ta’ dumping li nstab.

(51) Billi l-livell tad-dumping li nstab huwa iktar baxx mill-marġni ta’ dannu stabbilit fl-investigazzjoni preċedenti, ir-rata tad-dazju għandha tkun stabbilita fuq il-livell tad-dumping misjub.

(52) Billi fl-investigazzjoni oriġinali d-dazju kien impost f’forma ta’ ammont speċifiku kull tunnellata, f’din l-investigazzjoni għandu jkollu l-istess forma. Għalhekk, id-dazju huwa ta’ EUR 32,82/tunnellata. Id-dazju għandu jkun applikat, skond ir-Regolament tal-Kunsill (KE) Nru 945/2005, fi proporzjon tal-kontenut ta’ AN u ta’ sustanzi u nutrijenti marġinali oħra, fil-każ ta’ komposti ta’ fertilizzanti ta’ l-AN b’kontenut ta’ nitroġenu li jaqbeż it-28 % fil-piż.

(53) Għalkemm dan id-dazju kien ibbażat fuq data min-NAK Azot, kif iddikjarat hawn fuq, huwa se japplika għall-bejgħ kollu magħmul mill-Eurochem, indipendentement minn liema fabbrika relatata immanifatturat il-prodott.

D. IR-REVIŻJONI TA’ SKADENZA

D.1. IL-PROBABBILTÀ TA’ KONTINWAZZJONI JEW RIKORRENZA TA’ DUMPING

(54) Għal raġunijiet ta’ konsistenza, bħala l-ewwel pass, ġie eżaminat jekk fil-preżent kienx qiegħed isir dumping u jekk l-iskadenza tal-miżuri kinitx jew le se twassal għal kontinwazzjoni ta’ dumping.

1. Id-dumping ta’ importazzjonijiet matul il-PIVS

1.1. Rimarka preliminari

(55) Kif ingħad hawn fuq, tliet produtturi esportaturi (Eurochem, Acron u Minudiobreniya) ikkooperaw fl-investigazzjoni.

1.2. Il-valur normali

(56) Il-Kummissjoni eżaminat jekk il-bejgħ domestiku setax ikun ikkunsidrat li qiegħed isir fl-andament ordinarju tal-kummerċ skond l-Artikolu 2(4) tar-Regolament bażiku. Għal dan il-għan, ġiet eżaminata l-ispiża tal-produzzjoni tal-prodott maħdum u mibjugħ mill-produtturi esportaturi fis-suq domestiku li kkooperaw.

(57) Il-gass huwa komponent ta’ materja prima ewlenija fil-proċess ta’ manifattura tal-prodott ikkonċernat u jirrappreżenta proporzjon sinifikanti ta’ l-ispiża tal-produzzjoni. Skond l-Artikolu 2(5) tar-Regolament bażiku, ġie eżaminat jekk l-ispejjeż assoċjati mal-produzzjoni u l-bejgħ tal-prodott ikkunsidrat kinux raġonevolment riflessi fir-reġistri tal-partijiet ikkonċernati.

(58) Kien stabbilit, fuq il-bazi ta’ data ppubblikata minn għejun speċjalizzati fis-swieq ta’ l-enerġija rikonoxxuti internazzjonalment, li l-prezzijiet imħallsa mill-produtturi Russi, ibbażati fuq regolament governattiv, kienu baxxi b’mod mhux normali. Biex tingħata idea, huma kienu jammontaw għal madwar wieħed minn kull erbgħa tal-prezz għall-esportazzjoni tal-gass naturali mir-Russja u kienu bil-bosta iktar baxxi mill-prezz tal-gass imħallas mill-produtturi Komunitarji.

(59) Billi l-ispejjeż tal-gass ma kinux raġonevolment riflessi fir-reġistri tal-produtturi li kkooperaw, kellhom ikunu aġġustati. Fin-nuqqas ta’ prezzijiet mhux mgħawġa tal-gass biżżejjed rappreżentattivi relatati mas-suq domestiku Russu, kien ikkunsidrat xieraq li l-aġġustament ikun ibbażat, skond l-Artikolu 2(5) tar-Regolament bażiku, fuq tagħrif minn swieq rappreżentattivi oħra. F’dan il-każ, il-prezz aġġustat kien ibbażat fuq il-prezz medju tal-gass Russu meta mibjugħ għall-esportazzjoni fuq il-fruntiera Ġermaniża/Ċeka, nett mill-ispejjeż tat-trasport u aġġustat biex jirrifletti l-ispejjeż ta’ distribuzzjoni lokali (“il-prezz Waidhaus aġġustat”). Waidhaus huwa ċ-ċentru ewlieni għall-bejgħ ta’ gass Russu lill-UE u huwa l-ikbar suq għall-gass Russu. Għalhekk, jista’ jitqies bħala suq rappreżentattiv.

(60) Fir-rigward tal-prezz Waidhaus aġġustat, tressqu għadd ta’ argumenti mill-esportaturi Russi.

(61) L-ewwelnett, intqal li kull aġġustament tal-prezz tal-gass tagħhom imħallas fis-suq domestiku ma jkunx iġġustifikat u allegaw li r-reġistri ta’ kontabbiltà tagħhom jirriflettu bis-sħiħ l-ispejjeż assoċjati ma’ l-attività ta’ produzzjoni u bejgħ tal-prodott simili fil-pajjiż ta’ l-oriġini. Bil-għan li tkun issostanzjata din id-dikjarazzjoni, ġie ppreżentat rapport minn ditta ta’ konsulenti indipendenti li jgħid li l-prezz tal-gass imħallas mill-esportaturi Russi jirrifletti l-ispiża sħiħa tal-produzzjoni u l-bejgħ tal-gass, li jagħmel il-fornitur tal-gass. Ta’ min jinnota li, kif jistabbilixxi l-istess studju, l-ispejjeż tal-gass kif ukoll l-ispejjeż għall-kunsinna tal-gass lill-produtturi Russi ta’ l-AN użat għaltqabbil kienu stimi ta’ spejjeż u għalhekk mhux spejjeż reali magħmulin matul il-PIVS. Mhux ċar ukoll jekk l-ispejjeż hekk stabbiliti kinux spejjeż totali kif stabbiliti skond ir-Regolament bażiku, jiġifieri li jinkludu l-ispejjeż kollha tal-manifattura u l-ispejjeż SG&A kollha marbutin mal-produzzjoni u l-bejgħ tal-gass. Fl-aħħarnett, ta’ min jinnota wkoll li t-tagħrif disponibbli dwar l-ispejjeż tal-fornitur tal-gass ma setax jiġi vverifikat fi ħdan il-qafas ta’ dan il-proċediment u t-tagħrif disponibbli ma jindikax li l-prezzijiet għall-bejgħ domestiku ta’ gass Russu jkopru l-ispejjeż tal-fornitur tal-gass, Gazprom, matul il-PIVS kollu.

(62) F’kull każ, huwa kkunsidrat li taħt l-Artikolu 2(5) tar-Regolament bażiku, il-fatt biss li l-prezz tal-gass mitlub mill-fornitur lill-klijenti tiegħu jkopri l-ispejjeż b’daqshekk mhux kriterju biex ikun stabbilit jekk l-ispejjeż ta’ produzzjoni tal-prodott simili kif irreġistat fil-kontabbiltà tal-kumpanija raġonevolment jirriflettu l-ispejjeż assoċjati mal-produzzjoni u l-bejgħ tal-prodott li qiegħed ikun investigat. Għar-raġunijiet stabbiliti hawn fuq (pubblikazzjonijiet ta’ għejun speċjalizzati fis-swieq ta’ l-enerġija rikonuxxuti internazzjonalment u tqabbil ta’ prezzijiet tal-gass fir-Russja ma’ prezzijiet ta’ gass Russu esportat) dan instab li ma kienx il-każ. It-tieni, il-produtturi Russi ta’ l-AN ma indirizzawx id-differenza sinifikanti apparenti bejn il-prezz għall-gass imħallas fis-suq domestiku Russu u l-prezz għall-esportazzjoni tal-gass naturali mir-Russja minn naħa u dak imħallas mill-produtturi Komunitarji min-naħa l-oħra. Lanqas ma indirizza l-fatt li l-prezzijiet domestiċi għall-gass naturali kienu regolati fir-Russja u ma setgħux ikunu kkunsidrati li jirriflettu raġonevolment prezz li normalment jitħallas fi swieq mhux mgħawġa. Għalhekk, anki jekk il-prezz tal-gass imħallas mill-produttur ta’ l-AN kien ikopri l-ispiża ta’ kull unità tal-produzzjoni u l-bejgħ tal-gass magħmul mill-fornitur tiegħu, dawn l-argumenti huma irrilevanti billi l-prezz fis-suq tal-gass mhux neċessarjament direttament marbut ma’ l-ispejjeż tad-dħul u l-bejgħ tiegħu u l-prezz li bih il-kumpaniji Russi kienu qegħdin jixtru l-gass matul il-PIVS għadu regolat mill-Istat u ferm taħt il-livell tal-prezz fi swieq mhux regolati kif spjegat hawn fuq (il-prezz tal-gass fir-Russja matul il-PIVS kien ta’ madwar wieħed minn kull erbgħa tal-prezz għall-esportazzjoni). Din it-talba għalhekk kellha tiġi miċħuda.

(63) Intqal ukoll li jekk isir aġġustament tal-gass, de facto biex ikun determinat il-valur normali kienet intużat metodoloġija li ma kinitx stipulata mir-Regolament bażiku. Għalhekk, bis-sostituzzjoni ta’ l-ispejjeż tal-gass domestiku bi spejjeż ibbażati fuq il-prezz Waidhaus aġġustat, u minħabba l-fatt li dawn l-ispejjeż jikkostitwixxu parti ewlenija ta’ l-ispejjeż totali tal-prodott simili u għalhekk anke tal-valur normali mibni, il-valur normali jkun de facto determinat minn data mingħand suq “rappreżentattiv” terz. F’dan ir-rigward, tressaq l-argument li għal pajjiżi b’ekonomija tas-suq, ir-Regolament bażiku jipprevedi biss il-metodoloġiji li ġejjin biex ikun determinat il-valur normali: (i) fuq il-bażi tal-prezz domestiku tal-prodott simili fl-andament ordinarju tal-kummerċ, jew alternattivament, fil-każ ta’ bejgħ mhux magħmul fl-andament normali tal-kummerċ, (ii) fuq il-bażi ta’ l-ispiża tal-produzzjoni fil-pajjiż ta’ l-oriġini (b’żieda ta’ ammont raġonevoli għall-ispejjeż SG&A u l-qligħ) jew (iii) prezzijiet rappreżentattivi għall-esportazzjoni tal-prodott simili lejn pajjż terz xieraq. L-esportaturi Russi kkonkludew li fuq din il-bażi, il-valur normali ma għandux ikun ibbażat fuq data minn suq rappreżentattiv terz.

(64) F’dan ir-rigward, ta’ min jinnota l-ewwelnett li l-valur normali kien stabbilit skond il-metodoloġiji elenkati fl-Artikolu 2(1) sa (6) tar-Regolament bażiku. Madankollu, sabiex jiġi stabbilit jekk il-bejgħ domestiku sarx fl-andament ordinarju tal-kummerċ skond il-prezz, jiġifieri jekk kienx bi qligħ, għandu l-ewwel ikun stabbilit jekk l-ispejjeż tal-produttur ta’ l-AN kinux bażi affidabbli skond l-Artikolu 2(5) tar-Regolament bażiku. Wara li l-ispejjeż ikunu ġew stabbiliti b’mod affidabbli, jista’ jiġi determinat liema metodoloġija għandha tintuża biex jiġi stabbilit il-valur normali. Huwa għalhekk ħażin li jkun sostnut li bid-determinazzjoni ta’ spejjeż affidabbli skond l-Artikolu 2(5) tar-Regolament bażiku kienet qed tiġi introdotta metodoloġija ġdida għad-determinazzjoni tal-valur normali. F’dan ir-rigward l-argumenti tal-produtturi Russi għalhekk kellhom jiġu miċħuda.

(65) Barra minn hekk intqal li, anke fil-każ li kellu jsir aġġustament fuq l-ispiża tal-gass naturali fis-suq domestiku, il-prezz Waidhaus għall-gass naturali Russu ma kienx bażi affidabbli għal dan l-aġġustament billi dak il-prezz huwa ffissat skond kuntratti fit-tul għall-gass li bihom il-formula għall-prezz hija marbuta mal-prezzijiet ta’ prodotti taż-żejt u għalhekk bla rabta ma’ l-ispejjeż ta’ produzzjoni u tqassim ta’ gass lill-Eurochem fir-Russja. Intqal ukoll li l-prezz Waidhaus għall-gass Russu mhux affidabbli għaliex huwa affettwat minn iffissar ta’ prezzijiet domestiċi tal-gass wisq għoljin u possibbilment mhux kompetittivi fil-Ġermanja, li qiegħed ikun investigat mill-Awtoritajiet Ġermaniżi ta’ l-Antitrust.

(66) L-ewwelnett, ta’ min jinnota, li wieħed mill-kriterji primarji għall-għażla tal-bażi li fuqha jkunu stabbiliti l-prezzijiet tal-gass kien li jirrifletti raġonevolment prezz li normalment jitħallas fi swieq mhux mgħawġa. Bla dubju din il-kundizzjoni tintlaħaq fir-rigward tal-prezzijiet f’Waidhaus. Aktar minn hekk, l-ikbar volum assolut ta’ gass mir-Russja huwa importat miċ-ċentru ta’ Waidhaus li għalhekk jirrappreżenta bażi xierqa għal aġġustament. Fuq din il-bażi, Waidhaus huwa kkunsidrat bħala suq rappreżentattiv u bażi raġonevoli għad-determinazzjoni ta’ l-ispejjeż tal-gass fi ħdan it-tifsira ta’ l-Artikolu 2(5) tar-Regolament bażiku. It-tieni, fih innifsu huwa irrilevanti jekk il-prezz jiddependix mill-ispiża sakemm ikun jirrifletti raġonevolment prezz li normalment jitħallas fi swieq mhux mgħawġa. F’dak li huwa l-prezz ta’ gass importat f’Waidhaus, ma hemm l-ebda ħjiel ta’ ndħil mill-Istat fl-iffissar tal-prezz u għalhekk din il-kundizzjoni tintlaħaq. Fl-aħħarnett, rigward dak li ntqal dwar l-iffissar ta’ prezzijiet domestiċi mhux kompetittivi għall-gass fil-Ġermanja ta’ min jinnota li l-investigazzjoni tal-Bundeskartellamt għadha għaddejja u ma ntlaħqet ebda konklużjoni. Barra minn hekk, l-investigazzjoni tikkonċerna prezzijiet li bihom distributuri ewlenin Ġermaniżi tal-gass ibiegħu l-gass fis-suq domestiku Ġermaniż u mhux il-prezz li bih jixtru l-gass importat mir-Russja. B’kuntrast ma’ dak li ntqal, dawn iż-żewġ prezzijiet m’humiex neċessarjament relatati billi l-interess ekonomiku tad-distributuri tal-gass u l-klijenti tagħhom huwa eżattament l-oppost. Għalhekk, jista’ jkun preżunt li d-distributuri huma intiżi li jżommu l-prezz tal-bejgħ mill-ġdid fl-ogħla livell possibbli filwaqt li huwa fl-interess ekonomiku tagħhom li jżommu l-prezz tax-xiri fl-iktar livell baxx bil-għan li jilħqu livelli massimi tal-qligħ. L-argument li l-persuni Ġermanizi kkonċernati ma għandhom l-ebda inċentiv biex jinnegozjaw prezzijiet baxxi għall-gass Russu importat f’Waidhaus hija sempliċi suppożizzjoni mingħajr bażi ta’ fatti. Għaldaqstant, dawn l-argumenti ġew miċħuda.

(67) Intqal ukoll li kieku kellu jsir aġġustament fuq l-ispiża tal-gass naturali fis-suq domestiku, dan l-aġġustament għandu jkun ibbażat fuq prezzijiet tal-gass mhux regolati disponibbli fir-Russja. L-ewwelnett, il-fatt li l-Kummissjoni setgħet għażlet bażi differenti ma jagħmilx l-għażla ta’ Waidhaus irraġonevoli. Il-kriterju ewlieni għall-għażla tal-bażi biex ikun stabbilit il-prezz tal-gass huwa li jirrifletti b’mod raġonevoli prezz li normalment għandu jitħallas fi swieq mhux mgħawġa. Hemm qbil li din il-kundizzjoni tintlaħaq fir-rigward tal-prezzijiet f’Waidhaus. It-tieni, il-fatt li l-volum ta’ gass mibjugħ bi prezzijiet mhux regolati fis-suq domestiku kien minimu matul il-PIVS (inqas minn 2 %) u li dawn il-prezzijiet kienu eqreb b’mod sinifikanti għal prezz domestiku regolat milli għall-prezz għall-esportazzjoni determinat liberament jindika bil-qawwa li dawn il-prezzijiet mhux regolati ġew mgħawġa mill-prezzijiet regolati prevalenti. Għalhekk, il-prezzijiet domestiċi mhux regolati ma setgħux jintużaw.

(68) Aktar minn hekk, tressaq l-argument li l-prezzijiet domestiċi għall-gass naturali fir-Russja regolati mill-Istat qed jogħlew kontinwament. Għalhekk, il-prezz fis-suq domestiku ma jistax ikun ikkunsidrat bħala mhux kompetittiv jew baxx b’mod irraġonevoli. F’dan il-kuntest, kien indikat li l-Gvern Russu adotta digriet (12) li jistabbilixxi programm statali li għandu jwassal għal żidiet multipli tal-prezzijiet tal-gass fir-Russja għall-utenti industrijali fis-snin sa l-2011.

(69) Dan l-argument ma jreġix għax l-istandard korrett għall-għażla ta’ suq rappreżentattiv mhux jekk il-prezzijiet humiex fihom infushom bi qligħ jew jekk humiex qed jogħlew iżda jekk il-prezzijiet jirriflettux raġonevolment prezz li normalment għandu jitħallas fi swieq mhux mgħawġa. Dan mhux il-każ għall-prezzijiet regolati mill-Istat, anke jekk ikunu qed jogħlew kontinwament. Għalhekk, dawn l-argumenti ġew miċħuda.

(70) Ġie propost ukoll li jsir użu mill-prezz Russu għall-esportazzjoni lejn is-swieq ġirien bħala bażi alternattiva għall-aġġustament, madankollu mingħajr ma ngħata aktar tagħrif jew evidenza fuq dawn is-swieq. Kien ikkunsidrat li l-prezzijiet Russi għall-esportazzjoni tal-gass lejn l-Istati Baltiċi, fejn kien disponibbli xi tagħrif, ma kinux biżżejjed rappreżentattivi, minħabba l-volumi relattivament baxxi ta’ esportazzjoni lejn dawn il-pajjiżi. Barra minn hekk, ma kienx hemm id-data meħtieġa dwar l-ispiża tat-trasport u d-distribuzzjoni u għalhekk, fi kwalunkwe każ ma setgħux jiġu stabbiliti prezzijiet affidabbli għall-Istati Baltiċi. Għaldaqstant, dawn il-prezzijiet ma setgħux jintużaw bħala bażi għall-aġġustament.

(71) Alternattivament, sar l-argument li jekk kellu jintuża l-prezz għall-esportazzjoni f’Waidhaus, id-dazju Russu fuq l-esportazzjoni li għandu jitħallas fuq l-esportazzjonijiet kollha kellu jitnaqqas mill-prezz Waidhaus għaliex ma ġġarrabx internament.

(72) Tabilħaqq, il-prezz tas-suq f’Waidhaus, li kien ikkunsidrat bħala suq rappreżentattiv fi ħdan it-tifsira ta’ l-Artikolu 2(5) tar-Regolament bażiku, huwa l-prezz wara t-taxxi ta’ l-esportazzjoni u mhux il-prezz qabel dawn it-taxxi. Minn din il-perspettiva tax-xerrej huwa rilevanti l-prezz li għandu jħallas f’Waidhaus, u f’dan ir-rigward huwa irrilevanti x’perċentwali tal-prezz jikkostitwixxi taxxa ta’ esportazzjoni u x’perċentwali jitħallas lill-fornitur tal-gass. Dan ta’ l-aħħar, mill-banda l-oħra dejjem se jipprova jikseb il-prezz massimu tiegħu u għalhekk jitlob l-ogħla prezz li l-klijenti tiegħu lesti li jħallsu. Billi dan il-prezz huwa dejjem ferm ogħla mill-ispejjeż tiegħu tal-produzzjoni, biex b’hekk il-fornitur tal-gass jagħmel qligħ kbir, l-iffissar tal-prezz tiegħu mhux primarjament influwenzat mill-ammont tat-taxxa ta’ l-esportazzjoni iżda mil-liema prezz il-klijenti tiegħu lesti li jħallsu. Għaldaqstant ġie konkluż li l-prezz, inkluża t-taxxa ta’ l-esportazzjoni, u mhux il-prezz qabel dik it-taxxa, huwa l-prezz mhux mgħawweġ determinat mis-suq. Għaldaqstant, l-argumenti f’dan ir-rigward ġew miċħuda.

(73) F’dan il-kuntest, intqal ukoll li z-żieda fil-valur tad-distributur lokali ma għandhiex tiżdied mal-prezz għall-esportazzjoni f’Waidhaus billi jingħad li l-qligħ tad-distributuri jkun diġà inkluż fil-prezz f’Waidhaus. F’dan ir-rigward, tressaq l-argument li d-distributuri lokali fir-Russja kienu sussidjarji li huma proprjetà tal-fornitur tal-gass u għalhekk, żieda fil-qligħ ta’ dawn id-distributuri setgħet tikkostitwixxi għadd doppju. Intqal ukoll li għandu jkun ikkunsidrat il-vantaġġ komparattiv naturali tar-Russja. Intqal ukoll li, billi fir-Russja hemm ferm aktar gass milli fil-Komunità, il-prezzijiet domestiċi fir-Russja jkunu naturalment irħas mill-prezz tal-gass esportat, li għandu jkun ikkunsidrat meta jiġi determinat l-aġġustament tal-prezzijiet tal-gass imħallsa fis-suq domestiku. Barra minn hekk, intqal li parti interessata waħda matul il-PIVS ma għamlitx użu mis-sistema lokali ta’ linji tal-pajpijiet bi pressjoni baxxa tad-distributuri lokali biex tforni gass naturali mil-linji tal-pajpijiet prinċipali bi pressjoni għolja lill-impjanti ta’ produzzjoni tagħha. Għalhekk, l-aġġustament tal-prezz tal-gass ma għandux jinkludi l-prezzijiet għat-trasport reġjonali.

(74) L-ewwelnett ta’ min jinnota li ż-żieda fil-valur tad-distributuri lokali ma tinkludix biss il-marġni ta’ qligħ ta’ dawn il-kumpaniji iżda anke l-ispejjeż tagħhom bejn ix-xiri u l-bejgħ mill-ġdid tal-gass naturali.

(75) It-tieni, dan l-argument ma setax ikun aktar ivverifikat biżżejjed. Dan minħabba l-fatt li l-fornitur tal-gass fir-Russja u l-affiljati tiegħu ma kinux soġġetti għal din l-investigazzjoni u li għalhekk ma kienx hemm tagħrif biżżejjed dwar l-organizzazzjoni u l-istruttura ta’ l-ispejjeż tagħha. Ta’ min jinnota wkoll li s-sitwazzjoni fir-Russja f’dan ir-rigward minħabba, fost oħrajn, ir-rabtiet mill-qrib bejn il-fornitur tal-gass u l-gvern Russu mhix trasparenti biżżejjed biex tippermetti aċċess suffiċjenti għall-evidenza meħtieġa.

(76) Barra minn hekk, esportaturi Russi ma kinux f’pożizzjoni li jissottomettu aktar tagħrif jew evidenza li turi jekk u sa fejn spejjeż tad-distribuzzjoni kienu tassew inklużi fil-prezz Waidhaus. Madankollu, billi l-klijenti domestiċi kienu qed jixtru l-gass minn fornituri lokali, kellu jkun preżunt li huma kellhom iħallsu l-ispejjeż għad-distribuzzjoni lokali, ta’ l-inqas għal servizzi ta’ bejgħ, li m’humiex proprjament inklużi fil-prezz Waidhaus mhux aġġustat.

(77) F’dan ir-rigward, ta’ min jiġbed l-attenzjoni li, anke jekk l-aġġustamenti fil-prezz tal-gass ma kinux jinkludu l-ispejjeż tat-trasport, l-impatt fuq il-kalkolu tal-marġni tad-dumping kien ikun sostanzjali iżda l-marġni tad-dumping li jirriżulta xorta jkun sinifikanti u ma jbiddilx il-konklużjonijiet milħuqa fir-reviżjoni ta’ skadenza. Bi qbil ma’ dan, dan l-argument ġie miċħud. Madankollu, jekk il-produtturi Russi jagħtu biżżejjed evidenza verifikabbli li twassal għal tnaqqis tal-marġni tad-dumping, il-Kummissjoni tista’ tikkunsidra li tiftaħ investigazzjonijiet ta’ reviżjoni interim f’dan ir-rigward.

(78) F’dawk li huma l-vantaġġi komparattivi sostnuti fir-rigward tad-disponibbiltà ta’ gass naturali fir-Russja, ta’ min jinnota li l-kriterju ewlieni għall-għażla tal-prezzijiet Waidhaus bħala bażi li fuqha jiġu stabbiliti l-prezzijiet tal-gass huwa li jkunu jirriflettu b’mod raġonevoli prezz li normalment għandu jitħallas f’suq mhux mgħawweġ. Il-kundizzjonijiet tas-suq li jkun hemm fis-suq domestiku f’dan il-kuntest huma irrilevanti. Dan l-argument għalhekk ġie miċħud.

(79) L-ispejjeż SG&A u l-qligħ ma setgħux jiġu stabbiliti fuq il-bażi ta’ l-ewwel sentenza ta’ l-Artikolu 2(6) jew l-Artikolu 2(6)(a) tar-Regolament bażiku għaliex ħadd mill-esportaturi li kkooperaw ma għandu bejgħ domestiku rappreżentattiv tal-prodott ikkonċernat fl-andament ordinarju tal-kummerċ. L-Artikolu 2(6)(b) lanqas ma kien applikabbli, billi l-ispiża tal-manifattura tal-produttur esportatur għall-prodotti li jappartjenu għall-istess kategorija ġenerali tal-prodotti wkoll teħtieġ li tiġi aġġustata fir-rigward ta’ l-ispejjeż tal-gass, għar-raġunijiet indikati fil-premessa (58) u (59) hawn fuq. Għalhekk l-ispejjeż SG&A u l-qligħ ġew stabbiliti skond l-Artikolu 2(6)(c) tar-Regolament bażiku. Skond l-Artikolu 2(6)(c) tar-Regolament bażiku, l-ispejjeż SG&A kienu bbażati fuq metodu raġonevoli. Is-suq fl-Amerika ta’ Fuq wera volum sinifikanti ta’ bejgħ domestiku u livell konsiderevoli ta’ kompetizzjoni minn kumpaniji kemm lokali kif ukoll barranin. F’dan ir-rigward, tqies it-tagħrif disponibbli pubblikament dwar kumpaniji ewlenin li joperaw fis-settur kummerċjali tal-fertilizzanti. Instab li d-data korrispondenti mill-produtturi ta’ l-Amerika ta’ Fuq (Amerikani u Kanadiżi) kienet tkun l-aktar xierqa għall-għan ta’ l-investigazzjoni, minħabba d-disponibbiltà kbira ta’ tagħrif pubbliku affidabbli u sħiħ minn kumpaniji elenkati f’dan ir-reġjun tad-dinja. Għalhekk, l-ispejjeż SG&A u l-qligħ ġew stabbiliti fuq il-bażi tal-medja mwieżna ta’ l-ispejjeż SG&A u l-qligħ minn tliet produtturi mill-Amerika ta’ Fuq, li nstab li kienu fost l-akbar kumpaniji fis-settur tal-fertilizzanti tan-nitroġenu, fir-rigward tal-bejgħ domestiku tagħhom ta’ l-istess kategorija ġenerali ta’ prodotti (fertilizzanti tan-nitroġenu). Dawn it-tliet produtturi ġew ikkunsidrati li huma rappreżentattivi tal-kummerċ tal-fertilizzanti tan-nitroġenu u l-ispejjeż SG&A u l-qligħ għalhekk rappreżentattivi ta’ dawk li normalment ikollhom dawk il-kumpaniji li joperaw b’suċċess f’dik it-taqsima ta’ kummerċ. Ta’ min jinnota li l-ammont ta’ l-ispejjeż SG&A u l-qligħ hekk stabbiliti ma qabiżx l-ispejjeż SG&A li saru u l-qligħ magħmul mill-kumpaniji Russi li kkooperaw.

1.3. Il-prezzijiet għall-esportazzjoni

(80) Fil-każijiet kollha fejn il-prodott ikkonċernat kien esportat lejn klijenti indipendenti fil-Komunità, il-prezz għall-esportazzjoni ġie stabbilit skond l-Artikolu 2(8) tar-Regolament bażiku, preċiżament fuq il-bażi tal-prezzijiet għall-esportazzjoni attwalment imħallsa jew li jistgħu jitħallsu.

(81) F’każijiet fejn il-bejgħ sar permezz ta’ importatur relatat, il-prezz għall-esportazzjoni ġie ffissat fuq il-bażi tal-prezzijiet għall-bejgħ mill-ġdid ta’ dak l-importatur relatat lill-klijenti indipendenti. Saru aġġustamenti għall-ispejjeż kollha magħmula bejn l-importazzjoni u l-bejgħ mill-ġdid inklużi l-bejgħ, l-ispejjeż ġenerali u amministrattivi, u marġni ta’ qligħ raġonevoli, skond l-Artikolu 2(9) tar-Regolament bażiku.

1.4. It-tqabbil

(82) Il-valur normali u l-prezz għall-esportazzjoni tqabblu fuq bażi ta’ prezzijiet tal-fabbrika. Bil-għan li jkun garantit tqabbil ġust, saret konċessjoni xierqa fil-forma ta’ aġġustamenti għal differenzi li jaffettwaw it-tqabbil ta’ prezzijiet skond l-Artikolu 2(10) tar-Regolament bażiku. Għaldaqstant, saru aġġustamenti għal differenzi, fl-ispejjeż għat-trasport, l-assigurazzjoni, l-immaniġġjar, it-tagħbija u anċillari, il-kummissjonijiet, l-ippakkjar u l-kreditu, fejn applikabbli u sostnuti minn evidenza vverifikata.

1.5. Il-marġni tad-dumping

(83) Il-marġni tad-dumping kien stabbilit fuq il-bażi ta’ tqabbil ta’ valur normali medju mwieżen ma’ prezz għall-esportazzjoni medju mwieżen, skond l-Artikolu 2(11) u (12) tar-Regolament bażiku.

(84) L-investigazzjoni wriet li matul il-PIVS sar id-dumping. Meta sar tqabbil bejn il-prezzijiet attwali medji mwieżna għall-esportazzjoni mal-valur normali medju mwieżen, dan it-tqabbil wera marġni tad-dumping ta’ aktar minn 74 % għall-Eurochem, aktar minn 54 % għall-Acron u aktar minn 92 % għall-Minudiobreniya.

2. L-iżvilupp ta’ l-importazzjonijiet li kieku jiġu revokati l-miżuri

(85) L-importazzjonijiet mir-Russja naqsu b’madwar 785 000 tunnellata fl-2003 għal madwar 155 891 tunnellata fl-ERIP. Is-sehem tagħhom fis-suq (madwar 2 %) għadu sinifikanti. Dan it-tnaqqis kien influwenzat biż-żieda fil-Komunità ta’ 10 Stati Membri ġodda fl-2004 u żewġ Stati Membri ġodda fl-2007 li qabel dawn id-dati kienu qed jimpurtaw mir-Russja mingħajr dazji antidumping u bil-livell preżenti ta’ dazji fis-seħħ.

2.1. L-imġiba fl-imgħoddi

(86) Ta’ min ifakkar li esportaturi Russi kienu diġà ppruvaw b’mod illegali jżidu l-esportazzjonijiet tagħhom lejn il-Komunità, f’żewġ modi. Fl-1998, bir-Regolament (KE) Nru 663/98 id-dazji kienu żdiedu għal-livell preżenti tagħhom (EUR 47/tunnellata, jew madwar 40 % tal-prezz Russu attwali għall-esportazzjoni) għaliex instab li l-esportaturi kienu qed jagħmlu azzjoni ta’ assorbiment (jiġifieri, il-prezzijiet għall-esportazzjoni kienu tnaqqsu, biex b’hekk żdied id-dumping).

(87) F’Ġunju 2005, bir-Regolament (KE) Nru 945/2005, id-dazji ġew estiżi għal forom oħra ta’ l-AN esportati mir-Russja, li għalkemm iddikjarati bħala “fertilizzanti komposti” kienu essenzjalment AN. Dan juri li esportaturi Russi qegħdin jippruvaw sistematikament jgħollu l-volumi tagħhom ta’ l-esportazzjoni ta’ l-AN lejn il-Komunità bi prezzijiet iddampjati.

(88) Ta’ min jinnota wkoll li matul il-PIVS, madwar 50 % ta’ l-esportazzjonijiet lejn il-Komunità tal-produtturi Russi li kkooperaw saru lejn il-Bulgarija u r-Rumanija (li ma kinux soġġetti għad-dazji antidumping sa l-1.1.2007). Il-fatt li l-esportazzjonijiet lejn dawk il-pajjiżi qabel it-tkabbir kienu ddampjati, huwa indikazzjoni li, kemm-il darba jgħibu l-miżuri, huwa probabbli li jitwettaq id-dumping.

2.2. L-imġiba tal-prezz mill-esportaturi Russi meta jbiegħu lil pajjiżi terzi

(89) L-investigazzjoni wriet li esportaturi Russi qegħdin jiddampjaw meta jbiegħu lis-swieq f’pajjiżi terzi. Il-prezzijiet għall-esportazzjoni lejn dawn is-swieq huma, jekk xejn, konformi mal-prezzijiet għall-esportazzjoni lejn il-Komunità.

(90) Aktar minn hekk, importazzjonijiet ta’ l-AN mir-Russja huma soġġetti għal miżuri ta’ antidumping sinifikanti fl-Awstralja u fl-Istati Uniti ta’ l-Amerika. Dan kollu jindika xaqliba strutturali għall-prattika tad-dumping, u l-probabbilità li l-esportazzjonijiet lejn il-Komunità jsiru bi prezzijiet iddampjati, kemm-il darba jiskadu l-miżuri.

2.3 Il-kapaċitajiet żejda u l-użu probabbli tagħhom mill-esportaturi

(91) Matul il-PIVS, il-kapaċità żejda ta’ esportaturi magħrufin Russi kienet stmata li hija fuq medda ta’ bejn 1,7 sa 2,3 miljun tunnellata. Din il-kwantità tlaħħaq għal kważi wieħed minn kull erbgħa tal-konsum Komunitarju totali ta’ l-AN. Ma nstab l-ebda fattur fl-investigazzjoni li seta’ jwaqqaf l-attivazzjoni ta’ din il-kapaċità fi żmien qasir. L-użu probabbli ta’ din il-kapaċità żejda kien analizzat.

(92) L-ewwelnett, uħud mill-ikbar swieq għall-esportazzjoni ta’ l-AN fid-dinja huma protetti mill-importazzjonijiet mir-Russja. B’mod partikolari, importazzjonijiet ta’ l-AN mir-Russja huma soġġetti għal miżuri antidumping sinifikanti fl-Awstralja u fl-Istati Uniti ta’ l-Amerika kif ukoll huma bblokkati għal kollox fiċ-Ċina. Għalhekk, ġie konkluż li din il-kapaċità żejda, b’kull probabbiltà, ma tkunx assorbita minn dawn is-swieq.

(93) L-esportaturi Russi argumentaw li l-konsum fil-pajjiżi KSI qed jiżdied b’mod konsistenti mill-2005 u mistenni jkompli hekk fis-snin li ġejjin, u li l-produzzjoni Russa ta’ l-AN se tkun prinċipalment diretta biex tissodisfa għal kollox dawn is-swieq. Dawn l-allegazzjonijiet ma kinux sostanzjati adegwatament b’evidenza verifikabbli. Barra minn hekk, dehru mhux kompluti fis-sens li ma kkunsidrawx l-eżistenza ta’ produzzjoni ta’ l-AN fi Stati oħra tal-KSI, li jistgħu tabilħaqq jikkompetu mal-bejgħ Russu lejn dawn is-swieq. F’kull każ, l-iżvilupp allegat tal-konsum fil-KSI, skond l-istatistika ta’ l-IFA (13) xorta tħalli biżżejjed kapaċità żejda disponibbli fiż-żmien qasir u fit-tul. Fl-aħħarnett, minħabba l-livell ta’ prezz eżistenti fil-Komunità, li, skond id-data mogħtija minn kumpaniji li kkooperaw hija sostanzjalment ogħla milli fir-Russja u fis-swieq tal-KSI, huwa probabbli li kumpaniji Russi jkollhom inċentiv biex jużaw kapaċità żejda għall-esportazzjonijiet lejn il-Komunità pjuttost milli għall-bejgħ fis-suq domestiku jew swieq tal-KSI.

(94) Ma saret ebda allegazzjoni fir-rigward tal-probabbiltà ta’ bejgħ ieħor lejn swieq ta’ pajjiżi terzi oħra li jassorbu l-kapaċità żejda msemmija hawn fuq. F’kull każ, l-investigazzjoni analizzat is-swieq ta’ pajjiżi terzi oħra fuq il-bażi tat-tagħrif mogħti mill-partijiet li kkooperaw u nstab li, fuq il-bażi tal-konsum tagħhom, l-għejun ta’ l-AN u l-livelli ta’ prezz, ma kienx probabbli li huma jassorbu esportazzjonijiet Russi addizzjonali tant li l-kapaċitajiet żejda disponibbli għall-esportazzjoni lejn il-Komunità ma jibqgħux aktar sinifikanti.

(95) Fl-aħħarnett, kien ikkonfermat li l-Komunità hija l-aktar suq importanti ta’ l-AN fid-dinja, li l-viċinanza mar-Russja tħaffef il-konsiderazzjonijiet loġistiċi, u li l-esportaturi Russi għandhom fiha kanali ta’ distribuzzjoni stabbiliti sew.

(96) Bħala konklużjoni, instab li ammont sostanzjali ta’ esportazzjonijiet addizzjonali lejn il-Komunità, fuq il-bażi ta’ l-użu tal-kapaċitajiet żejda disponibbli, probabbilment isiru mill-esportaturi Russi, kemm-il darba l-miżuri attwali jiġu rrevokati.

2.4. Inċentivi biex il-volumi tal-bejgħ jiġu diretti mill-ġdid lejn il-Komunità

(97) Id-differenzjali msemmija hawn fuq bejn il-livelli tal-prezz fil-Komunità u dawk fis-swieq ta’ pajjiżi terzi jenfasizzaw li l-esportaturi Russi jkollhom aktar qligħ jekk idawru l-volumi ta’ esportazzjoni minn pajjiżi terzi lejn il-Komunità. Għalhekk, kwantitajiet sinifikanti ta’ esportazzjoni jistgħu joħorġu minn dan is-sors.

2.5. Konklużjoni

(98) Għalhekk qed jiġi konkluż li, minħabba l-livelli relattivi tal-prezzijiet, il-kapaċitajiet żejda u l-inċentivi osservati hawn fuq, hemm il-probabbiltà: (i) ta’ dumping u (ii) ta’ żieda sostanzjali tal-kwantitajiet esportati lejn il-Komunità, kemm-il darba jitneħħew il-miżuri antidumping fis-seħħ.

D.2. IL-PROBABBILTÀ TA’ KONTINWAZZJONI JEW RIKORRENZA TA’ DANNU

1. Id-definizzjoni ta’ produzzjoni Komunitarja u industrija Komunitarja

(99) Fi ħdan il-Komunità, il-prodott simili huwa manifatturat minn tlieta u għoxrin produttur li l-produzzjoni tagħhom tikkostitwixxi l-produzzjoni Komunitarja totali tal-prodott simili fi ħdan it-tifsira ta’ l-Artikolu 4(1) tar-Regolament bażiku.

(100) Ħdax-il produttur Komunitarju kkooperaw fl-investigazzjoni: — Achema A.B. (Jonavos, il-Litwanja), — Zaklady Azotowe Anwil S.A., (Wlocklawek, il-Polonja), — BASF A.G. (Ludwigshafen, il-Ġermanja), — DSM Agro B.V. (Sittard, l-Olanda), — Fertiberia S.A. (Madrid, Spanja), — Grande Paroisse S.A. (Pariġi, Franza), — Kemira Growhow Oyj (l-Uffiċċju Ċentrali f’Ħelsinki, il-Finlandja, produzzjoni fir-Renju Unit u l-Belġju), — Terra Nitrogen Limited (Stockton-on-Tees, ir-Renju Unit), — Yara S.A. (Uffiċċju Ċentrali fi Brussell, il-Belġju, produzzjoni fl-Olanda, Franza, il-Ġermanja, ir-Renju Unit u l-Italja), — Zaklady Azotowe Pulawy S.A. (Pulawy, il-Polonja), — Neochim PLC, (Dimitrovgrad, il-Bulgarija).

(101) Billi dawn il-ħdax-il kumpanija jammontaw għal aktar minn 75 % tal-produzzjoni Komunitarja totali matul il-PIVS, huwa għalhekk ikkunsidrat li huma jammontaw għal proporzjon ewlieni tal-produzzjoni Komunitarja totali tal-prodott simili. Għalhekk jitqies li jikkostitwixxu l-industrija Komunitarja fi ħdan it-tifsira ta’ l-Artikolu 4(1) u l-Artikolu 5(4) tar-Regolament bażiku u minn hawn il quddiem se jissejħu “l-industrija Komunitarja”.

(102) Kif indikat aktar ‘il fuq, intgħażel kampjun magħmul minn erba’ kumpaniji. Il-produtturi Komunitarji kollha fil-kampjun ikkooperaw u bagħtu t-tweġibiet għall-kwestjonarju saż-żmien ta’ l-iskadenza. Barra minn hekk, il-bqija tal-produtturi li kkooperaw taw ċerta data ġenerali għall-analiżi tad-dannu.

2. Il-qagħda fis-suq Komunitarju

2.1. Il-konsum fis-suq Komunitarju

(103) Il-konsum Komunitarju apparenti ġie stabbilit fuq il-bażi tal-volumi ta’ bejgħ ta’ l-industrija Komunitarja fis-suq Komunitarju, il-volumi ta’ bejgħ tal-produtturi Komunitarji l-oħra fis-suq Komunitarju, u data ta’ l-Eurostat għall-importazzjoni kollha ta’ l-UE. Minħabba t-tkabbir ta’ l-Unjoni Ewropea fl-2004 u l-2007, f’ġieħ iċ-ċarezza u l-konsistenza ta’ l-analiżi, l-indikaturi kollha tad-dannu kienu stabbiliti fuq il-bażi tas-suq UE-27 matul il-perjodu kkunsidrat.

(104) Bejn l-2003 u l-2006, il-konsum Komunitarju naqas b’16 % sabiex ikun irkuprat parzjalment fil-PIVS. Kollox ma’ kollox, hija nnutata xejra ‘l isfel, riflessa minn nuqqas totali ta’ 10 % bejn l-2003 u l-PIVS. Tabella 1 2003 2004 2005 2006 ERIP Konsum totali KE f’tunnellati 8 296 644 7 834 089 7 861 796 6 983 467 7 463 863 Indiċi ta’ konsum totali KE (2003 = 100) 100 94 95 84 90

2.2. L-iżvilupp tal-volumi, l-ishma fis-suq u l-prezzijiet ta’ l-importazzjonijiet mir-Russja

(105) Il-volumi, l-ishma fis-suq u l-prezzijiet medji ta’ l-importazzjonijiet mir-Russja żviluppaw kif muri hawn taħt: Ix-xejriet tal-kwantitajiet u l-prezzijiet li ġejjin huma bbażati fuq l-Eurostat. Tabella 2 2003 2004 2005 2006 ERIP Volum ta’ importazzjonijiet (tunnellati) 785 045 616 394 328 972 217 540 155 891 Sehem fis-suq 9,5 % 7,9 % 4,2 % 3,1 % 2,1 % Prezzijiet ta’ l-importazzjonijiet (EUR/tunnellata) 73 99 122 123 124 Indiċi (prezzijiet) (2003 = 100) 100 136 167 168 170

(106) Il-volum ta’ importazzjonijiet mir-Russja naqas matul il-perjodu kkunsidrat. Anki s-sehem tagħhom fis-suq waqa’ minn 9,5 % fl-2003 għal 2,1 % fil-PIVS. Il-prezzijiet żviluppaw minn EUR 73 għal EUR 124/tunnellata matul il-perjodu kkunsidrat. Dan l-iżvilupp jirrifletti x-xejra ġenerali ‘l fuq osservata fis-suq dinji — iżda mhux iż-żieda fil-prezzijiet tal-materja prima ewlenija: il-gass.

(107) It-tqabbil wera li l-importazzjonijiet mir-Russja kienu qed iwaqqgħu l-prezzijiet ta’ l-industrija Komunitarja b’iktar minn 30 % jew mill-inqas EUR 60/tunnellata, mingħajr ma jitqies id-dazju antidumping li hemm. Anki meta jiżdied id-dazju antidumping fuq il-prezzijiet Russi għall-esportazzjoni, xorta għad hemm twaqqigħ ta’ aktar minn 7 % jew mill-inqas EUR 13/tunnellata.

2.3. Il-volumi u l-ishma fis-suq ta’ importazzjonijiet minn pajjiżi oħra

(108) Il-volum ta’ importazzjonijiet minn pajjiżi terzi oħra matul il-perjodu kkunsidrat qed jintwera fit-tabella ta’ hawn taħt. Ix-xejriet li ġejjin fil-kwantitajiet u l-prezzijiet huma wkoll ibbażati fuq l-Eurostat. Tabella 3 2003 2004 2005 2006 ERIP Volum ta’ importazzjonijiet mill-Ukraina (tunnellati) 132 091 65 201 76 867 43 270 32 421 Sehem fis-suq 1,6 % 0,8 % 1,0 % 0,6 % 0,4 % Prezzijiet ta’ importazzjonijiet mill-Ukraina (EUR/tunn) 83 114 123 139 136 Volum ta’ importazzjonijiet minn Ġeorġja (tunnellati) 100 025 132 457 153 844 85 870 121 590 Sehem fis-suq 1,2 % 1,7 % 2,0 % 1,2 % 1,6 % Prezzijiet ta’ importazzjonijiet minn Ġeorġja (EUR/tunnellata) 113 137 164 177 176 Volumi ta’ importazzjonijiet mill-pajjiżi l-oħra kollha (tunnellati) 262 909 74 654 65 965 124 451 158 524 Sehem fis-suq 3,2 % 1,0 % 0,8 % 1,8 % 2,1 % Prezzijiet ta’ importazzjonijiet mill-pajjiżi l-oħra kollha (EUR/tunnellata) 133 152 190 169 164

(109) Filwaqt li Ġeorġja żiedet il-volumi ta’ esportazzjoni mill-2003 sal-PIVS, l-Ukraina u pajjiżi terzi oħra naqqsuhom matul il-perjodu kkunsidrat. Ta’ min jinnota li importazzjonijiet mill-Ukraina huma soġġetti għal dazju antidumping li jammonta bejn EUR 29,26 kull tunnellata u EUR 33,25 kull tunnellata, li ġie estiż mir-Regolament (KE) Nru 442/2007. F’dan ir-rigward, ta’ min jinnota wkoll li l-prezzijiet għall-importazzjoni mill-pajjiżi terzi kollha kienu ogħla b’mod konsistenti minn dawk mir-Russja, matul il-perjodu kkunsidrat.

3. Il-qagħda ekonomika ta’ l-industrija Komunitarja

(110) Skond l-Artikolu 3(5) tar-Regolament bażiku, il-Kummissjoni eżaminat il-fatturi ekonomiċi u l-indiċijiet rilevanti kollha li kellhom impatt fuq l-istat ta’ l-industrija Komunitarja.

3.1 Rimarki preliminari

(111) Uħud mill-produtturi ta’ l-industrija Komunitarja li kkooperaw instabu li użaw il-prodott simili għal aktar applikazzjonijiet sekondarji. Il-prodotti li jirriżultaw ma jikkompetux fis-suq mal-prodott simili.

(112) Dawn it-trasferiment vinkolanti interni tal-produzzjoni ta’ nitrat ta’ l-ammonju ma jidħlux fis-suq miftuħ u għalhekk m’humiex f’kompetizzjoni diretta ma’ l-importazzjonijiet tal-prodott ikkonċernat. Ġie għalhekk eżaminat jekk u sa fejn l-użu sussegwenti tal-produzzjoni ta’ l-industrija Komunitarja tal-prodott simili kellha tkun ikkunsidrata fl-analiżi. L-investigazzjoni wriet li l-użu vinkolanti jirrappreżenta frazzjoni mhux insinifikanti tal-produzzjoni ta’ l-industrija Komunitarja, jiġifieri sa 25 % tal-produzzjoni totali matul il-perjodu kkunsidrat. Il-kwantitajiet ikkonċernati ġew injorati jew, fejn xieraq u kif indikat aktar ‘l isfel, ikkunsidrati separatament għall-fini ta’ l-analiżi ta’ l-indikaturi ta’ dannu rispettivi.

(113) Fejn sar rikors għat-teħid ta’ kampjuni, skond il-prattika stabbilita, ċerti indikaturi ta’ dannu (il-produzzjoni, il-kapaċità ta’ produzzjoni, il-bejgħ, is-sehem fis-suq, it-tkabbir, l-impjiegi u l-produttività) huma analizzati għall-industrija Komunitarja fit-totalità tagħha (“C.I.” fit-tabelli mehmuża), filwaqt li dawk l-indikaturi ta’ dannu relatati mar-rendiment tal-kumpaniji individwali, jiġifieri, il-prezzijiet, l-istokkijiet, l-ispejjeż tad-dħul, il-qligħ, il-pagi, l-investiment, il-qligħ fuq l-investiment, il-likwidità, il-kapaċità li jinġabar il-kapital huma eżaminati fuq il-bażi ta’ tagħrif miġbur fil-livell tal-produtturi Komunitarji meħuda fil-kampjun (“S.P.” fit-tabelli mehmuża).

3.2. Id-data relatata ma’ l-industrija Komunitarja fit-totalità tagħha

(a) Produzzjoni

(114) Il-produzzjoni totali ta’ l-industrija Komunitarja, inklużi t-trasferimenti vinkolanti, baqgħet relattivament stabbli bejn l-2003 u l-2005 f’livell ta’ madwar 8,4 miljun tunnellata. Fl-2006 waqgħet għal madwar 7,7 miljun tunnellata u żdiedet fil-PIVS, u laħqet il-livell ta’ qabel ta’ l-2003. F’dik li hija produzzjoni użata għat-trasferimenti vinkolanti, din naqset bejn l-2003 u l-2006 u żdiedet fil-PIVS. Din iż-żieda fil-PIVS ġrat l-aktar minħabba li operatur wieħed għamel ristrutturazzjoni matul il-perjodu bil-għan li jiżviluppa l-konsum intern tiegħu. F’dik li hija produzzjoni maħsuba għall-bejgħ, din naqset b’5 % bejn l-2003 u l-PIVS. Tabella 4 2003 2004 2005 2006 PIVS Produzzjoni tas-C.I. (tunnellati, inklużi t-trasferimenti vinkolanti) 8 395 678 8 228 283 8 407 904 7 648 770 8 444 436 Indiċi (2003 = 100) 100 98 100 91 101 – li minnhom produzzjoni tas-C.I. użata għat-trasferimenti vinkolanti 1 758 139 1 686 280 1 638 705 1 526 039 2 122 099 Indiċi (2003 = 100) 100 96 93 87 121 – li minnhom produzzjoni tas-C.I. użata għall-bejgħ 6 637 539 6 542 003 6 769 200 6 122 731 6 322 337 Indiċi (2003 = 100) 100 99 102 92 95 Sors: Tagħrif minn min ilmenta, tweġibiet għall-kwestjonarju tal-kampjun u tweġibiet ivverifikati tal-kwestjonarju

(b) Il-kapaċità u r-rati ta’ użu tal-kapaċità

(115) Il-kapaċità ta’ produzzjoni wriet xejra ta’ tnaqqis bejn l-2003 u l-2006. Hija żdiedet fil-PIVS meta wieħed mill-produtturi Komunitarji rristruttura l-faċilitajiet tiegħu għal użu vinkolanti. Kif kien diġà nnutat fl-investigazzjoni oriġinali, l-użu tal-kapaċità għal dan it-tip ta’ produzzjoni u industrija tista’ tintlaqat mill-produzzjoni ta’ prodotti oħra li jistgħu jiġu prodotti fuq l-istess makkinarju ta’ produzzjoni u għalhekk jagħmel inqas sens bħala indikatur ta’ dannu. Tabella 5 2003 2004 2005 2006 PIVS Kapaċità ta’ produzzjoni tas-C.I. (tunnellati) 12 624 286 12 460 988 12 459 886 12 366 776 12 826 621 Użu tal-kapaċità tas-C.I. 67 % 66 % 67 % 62 % 66 %

(ċ) Il-volum ta’ bejgħ

(116) Il-volumi ta’ bejgħ mill-industrija Komunitarja fis-suq tal-Komunità naqsu bi 8 % bejn l-2003 u l-PIVS. Dan l-iżvilupp huwa skond ix-xejra ġenerali ta’ tnaqqis fil-konsum fis-suq tal-Komunità. Tabella 6 2003 2004 2005 2006 PIVS Volum ta’ bejgħ tas-C.I. tal-KE (tunnellati) 5 752 934 5 566 383 5 708 591 4 917 321 5 300 075 Indiċi (2003 = 100) 100 97 99 85 92

(d) Is-sehem fis-suq

(117) Is-sehem fis-suq ta’ l-industrija Komunitarja żdied bi 3,3 punti perċentwali bejn l-2003 u l-2005, biex wara waqa’ b’1,6 punti perċentwali matul il-PIVS. B’kollox, kien hemm żieda ta’ 1,7 punti perċentwali. Tabella 7 2003 2004 2005 2006 PIVS Sehem fis-suq ta’ l-industrija Komunitarja 69,3 % 71,1 % 72,6 % 70,4 % 71,0 % Indiċi (2003 = 100) 100 102 105 102 102

(e) It-tkabbir

(118) Billi t-tnaqqis fil-bejgħ kien ftit inqas mit-tnaqqis fil-konsum, l-industrija Komunitarja rebħet xi sehem fis-suq.

(f) L-impjiegi

(119) Il-livell ta’ impjiegi fl-industrija Komunitarja naqas bi 8 % bejn l-2003 u l-PIVS, u għalhekk iktar milli għamlet il-produzzjoni. Dan jirrifletti t-tħassib ta’ l-industrija li żżid kontinwament il-produttività u l-kompetittività tagħha. Tabella 8 2003 2004 2005 2006 PIVS Prodott ta’ l-impiegi tas-C.I. kkonċernat 2 449 2 403 2 369 2 256 2 262 Indiċi (2003 = 100) 100 98 97 92 92

(g) Il-produttività

(120) Il-produttività ta’ kull persuna impjegata mill-industrija Komunitarja żdiedet kull sena b’9 % bejn l-2003 u l-PIVS, u b’hekk uriet l-impatt pożittiv ikkombinat ta’ tnaqqis fl-impjiegi u żieda fil-produzzjoni ta’ l-industrija Komunitarja. Tabella 9 2003 2004 2005 2006 PIVS Produttività tas-C.I. (tunnellati għal kull impjegat) 3 428 3 425 3 549 3 391 3 734 Indiċi (2003 = 100) 100 100 104 99 109

(h) Id-daqs tal-marġni tad-dumping

(121) Importazzjonijiet mir-Russja saru bi prezzijiet iddampjati b’mod sinifikanti. Il-volumi ammontaw għal sehem fis-suq ta’ madwar 2 % li, għal prodotti simili għal dawk tal-konsumatur bħall-AN jista’ jkollhom impatt sinifikanti fuq l-industrija Komunitarja fit-totalità tagħha. Madankollu, il-miżuri jidher li nnewtralizzaw parti sew minn dan l-impatt fil-każ trattat.

3.3. Id-data relatata mal-produtturi Komunitarji fil-kampjun

(a) Il-prezzijiet għall-bejgħ u fatturi li jaffettwaw il-prezzijiet domestiċi

(122) Il-prezz nett medju għall-bejgħ tal-produtturi Komunitarji fil-kampjun żdied sostanzjalment bejn l-2003 u l-PIVS u kien jirrifletti l-kundizzjonijiet favorevoli tas-suq internazzjonali prevalenti ta’ l-AN matul l-istess perjodu iżda anki l-pressjoni biex jiżdiedu l-prezzijiet għall-bejgħ tiegħu minħabba spejjeż ogħla tal-produzzjoni (b’mod partikolari l-gass). Tabella 10 2003 2004 2005 2006 PIVS Prezz ta’ unità ta’ l-S.P. fis-suq tal-KE (EUR/tunnellata) 125 139 160 177 178 Indiċi (2003 = 100) 100 111 129 142 143 Volum ta’ bejgħ ta’ l-S.P. lil pajjiżi terzi (tunnellati) 287 696 338 001 314 876 324 795 385 287 Indiċi (2003 = 100) 100 117 109 113 134

(b) L-istokkijiet

(123) Il-livell ta’ stokkijiet ta’ l-għeluq tal-produtturi fil-kampjun aktar milli rduppjaw bejn l-2003 u l-PIVS. Dan jista’ jirrifletti żieda fid-diffikultajiet għall-bejgħ f’kuntest ta’ tnaqqis fil-konsum. Tabella 11 2003 2004 2005 2006 PIVS S.P. Stokkijiet ta’ l-għeluq (tunnellati) 136 769 105 162 174 197 281 922 281 656 Indiċi (2003 = 100) 100 77 127 206 206

(ċ) Il-pagi

(124) Bejn l-2003 u l-PIVS, il-paga medja ta’ kull impjegat żdiedet bi 13 %, kif turi t-tabella ta’ hawn taħt. Fid-dawl tar-rata ta’ l-inflazzjoni u t-tnaqqis komplessiv fl-impjiegi, din iż-żieda fil-pagi titqies moderata. Tabella 12 2003 2004 2005 2006 PIVS S.P. Spiża ta’ ħlasijiet annwali għal kull impjegat (EUR 000) 49,9 50,3 53,3 56,6 56,6 Indiċi (2003 = 100) 100 101 107 113 113

(d) L-investimenti

(125) L-investimenti annwali fil-prodott simili magħmula mill-erba’ produtturi fil-kampjun żviluppaw b’mod pożittiv matul il-perjodu kkunsidrat, jiġifieri żdiedu b’121 %, għalkemm urew xi ċaqliq. Dawn l-investimenti kienu fil-parti ‘l kbira relatati mal-modernizzazzjoni tal-makkinarju. Dan juri l-isforzi ta’ l-industrija Komunitarja biex kontinwament ittejjeb il-produttività u l-kompetittività tagħha. Tabella 13 2003 2004 2005 2006 PIVS Investimenti netti ta’ l-S.P. (EUR 000) 20 016 23 142 44 719 38 258 44 305 Indiċi (2003 = 100) 100 116 223 191 221

(e) Il-profitt fuq il-bejgħ u qligħ fuq il-kapital użat

(126) Ġeneralment, il-profitt kien fil-medja ta’ 8 %. Din il-medja hija definita bħala l-livell li għandu jintlaħaq fin-nuqqas ta’ dumping li jagħmel dannu. Dan juri li l-miżuri kellhom effett pożittiv. Madankollu, fl-2006 u l-PIVS kien hemm riżultati inqas favorevoli, li jenfasizzaw il-fatt li hemm ċerta fraġilità f’dan ir-rigward. Il-qligħ fuq il-kapital użat (ROCE), imfisser bħala l-qligħ f’perċentwali tal-valur nett fuq il-kotba ta’ l-assi (wara d-deprezzament), ġeneralment segwa x-xejra tal-profitt matul il-perjodu kollu kkunsidrat. Tabella 14 2003 2004 2005 2006 PIVS Profitt ta’ l-S.P. tal-bejgħ tal-KE lil konsumaturi mhux relatati (% tal-prezz tal-bejgħ nett) 5,8 % 8,9 % 9,6 % 5,0 % 7,2 % Indiċi (2003 = 100) 100 152 163 86 123 L-ROCE ta’ l-S.P. (qligħ f’% tal-valur nett fuq il-kotba ta’ l-investiment) 11,5 % 21,5 % 25,8 % 13,0 % 19,5 % Indiċi (2003 = 100) 100 187 224 113 169

(f) Il-likwidità u l-ħila li jinġabar il-kapital

(127) Il-likwidità naqset ftit b’6 % matul il-perjodu kkunsidrat, wara li wriet xi ċaqliq u laħqet livell partikolarment baxx fl-2006. Ta’ min jinnota li l-profitt fuq bejgħ nett ukoll laħaq l-aktar livell baxx tiegħu fl-2006 u reġa’ rkupra b’xi mod fil-PIVS. Tabella 15 2003 2004 2005 2006 PIVS Likwidità ta’ l-S.P (EUR 000) 65 390 77 896 77 326 26 434 61 528 Indiċi (2003 = 100) 100 119 118 40 94

(128) L-investigazzjoni ma wriet ebda diffikultà li ltaqgħu magħha l-produtturi Komunitarji fil-kampjun biex ġabru l-kapital. F’dan ir-rigward, ta’ min jinnota li billi bosta minn dawn il-kumpaniji jagħmlu parti minn gruppi kbar, huma jiffinanzjaw l-attivitajiet tagħhom fi ħdan il-grupp li jagħmlu parti minnu jew permezz ta’ skemi ta’ ġbir ta’ flus jew permezz ta’ self intern tal-grupp mogħti mill-kumpanija prinċipali.

3.4. Konklużjoni dwar il-qagħda ta’ l-industrija Komunitarja

(129) Bejn l-2003 u l-PIVS, l-indikaturi ta’ dannu wrew titjib, bi sfumaturi. Is-sehem fis-suq żdied, għalkemm mhux b’mod sinifikanti u mhux minħabba l-bejgħ (li naqas) iżda aktarx minħabba tnaqqis proporzjonali żejjed fil-konsum. Il-prezzijiet għall-bejgħ kull unità żdiedu, iżda l-aktar minħabba żidiet fl-ispejjeż tal-produzzjoni, u inqas milli seta’ jkun mistenni fil-kuntest ġenerali tal-prezzijiet għoljin tal-fertilizzant. Il-produzzjoni ma naqsitx anke jekk il-konsum waqa’ — milli jidher mhux minħabba l-pożizzjoni mtejba fis-suq ta’ l-industrija Komunitarja, iżda aktar minħabba żieda fit-trasferimenti vinkolanti, li milli jidher tirrifletti reazzjoni difensiva għal domanda dejjem tonqos. Il-profitt ġeneralment tjieb ukoll, iżda wera ċerta fraġilità fl-2006 u l-ERIP.

(130) Il-likwidità rriflettiet sa ċertu punt ix-xejriet osservati għall-qligħ. Il-pagi żviluppaw moderatament u l-industrija Komunitarja kompliet tinvesti. Il-produttività żdiedet, u irriflettiet l-isforżi ta’ l-industrija Komunitarja biex tirrazzjonalizza l-operazzjonijiet tagħha u ttejjibhom permezz ta’ investimenti.

(131) L-applikant allega wkoll li, fil-każ ta’ l-industrija tal-fertilizzanti, il-qligħ fuq il-bejgħ mhux indikatur xieraq għad-dannu fir-rigward tal-qligħ, u li l-qligħ fuq il-kapital użat u/jew qligħ fuq l-investiment huma aktar adegwati b’mod kwalitattiv għal evalwazzjoni bħal din. Barra minn hekk, ġie argumentat li, fuq il-bażi ta’ l-indikaturi ta’ l-aħħar, l-industrija Komunitarja kienet qed issofri dannu.

(132) Minħabba l-karatteristiċi partikolari ta’ l-industrija tal-fertilizzanti (fost oħrajn, l-intensità tal-kapital) u n-natura tas-suq tal-fertilizzanti (il-volatilità tal-prezzijiet tal-materja prima tiegħu u tal-prezzijiet tal-prodott finali), hemm qbil li l-qligħ fuq il-bejgħ waħdu, mhux neċessarjament l-indikatur l-aktar ċar rigward il-profitt, u li għandu jkun megħjun b’indikaturi bħall-qligħ fuq il-kapital użat u l-qligħ fuq l-investiment. Madankollu, l-applikant ma ppreżenta l-ebda evidenza li, fin-nuqqas ta’ l-importazzjonijiet iddampjati, l-indsutrija Komunitarja kienet tkun kapaċi li tagħmel qligħ fil-livelli mitluba. L-applikant lanqas wera x’marġni ta’ qligħ kien jintlaħaq mill-industrija Komunitarja minbarra l-importazzjonijiet iddampjati, kif il-Qorti tal-Prim’Istanza, fis-sentenza tagħha fil-Każ T-210/95 (14) stabbiliet li għandu jsir. Fil-paragrafu 60 tiegħu, kien ikkonfermat li “… il-marġni ta’ qligħ li għandu jintuża mill-Kunsill meta jikkalkola l-prezz immirat li jneħħi d-dannu kkonċernat għandu jkun limitat għall-marġni ta’ qligħ li l-industrija Komunitarja tista’ torbot fuqu f’kundizzjonijiet normali ta’ kompetizzjoni, fin-nuqqas ta’ importazzjonijiet iddampjati”. Din it-talba għalhekk ġiet miċħuda. L-ammont ta’ tneħħija ta’ dannu li deher matul il-perjodu huwa fil-parti l-kbira minħabba l-eżistenza ta’ miżuri. Biż-żieda tal-prezzijiet tal-bejgħ mill-ġdid fil-Komunità, bil-miżuri ġiet evitata żieda fil-volumi ta’ esportazzjoni bi prezzijiet baxxi ħafna, biex b’hekk jippermettu lill-industrija Komunitarja tikseb it-titjib imsemmi hawn fuq.

4. Il-probabbiltà ta’ kontinwazzjoni/rikorrenza ta’ dannu

4.1. Ġenerali

(133) F’dan il-kuntest, ġew analizzati żewġ parametri ewlenin: (i) il-volumi u l-prezzijiet probabbli ta’ esportazzjoni tal-pajjiż ikkonċernat u (ii) l-effett probabbli ta’ dawk il-volumi u l-prezzijiet imbassra mill-pajjiż ikkonċernat fuq l-industrija Komunitarja.

4.2 Il-volumi u l-prezzijiet probabbli ta’ esportazzjoni tal-pajjiż ikkonċernat

(134) Hemm kapaċità żejda magħrufa ta’ madwar 2 miljun tunnellata tal-produtturi Russi, li tirrappreżenta madwar kwart tas-suq Komunitarju. Din il-kapaċità żejda direttament disponibbli tindika li produtturi Russi għandhom il-possibbiltà li jżidu fiż-żmien qasir il-produzzjoni preżenti tagħhom u għalhekk anke l-esportazzjonijiet tagħhom ta’ l-AN.

(135) Barra minn hekk, minħabba li d-domanda fis-suq Russu kienet wieqfa f’livell relattivament baxx għal bosta snin, il-produtturi Russi qed jiddependu ħafna fuq esportazzjonijiet lejn pajjiżi terzi. Kif imfisser aktar ‘il fuq, dawn l-esportazzjonijiet saru bi prezzijiet sostanzjalment aktar baxxi mill-esportazzjonijiet lejn il-Komunità.

(136) Fil-kuntest ta’ dan t’hawn fuq, is-suq Komunitarju jkun jidher li huwa attraenti għall-produtturi esportaturi Russi f’termini ta’ prezzijiet kif imqabbla mas-swieq kollha l-oħra għall-esportazzjoni. Fuq din il-bażi, huwa raġonevolment mistenni li parti konsiderevoli tal-volumi esportati lejn pajjiżi terzi wisq probabbli jkunu diretti lejn is-suq Komunitarju, jekk il-miżuri jitħallew jiskadu. Il-viċinanza relattiva tas-suq Komunitarju, kif imqabbel ma’ swieq oħra għall-esportazzjoni minbarra l-pajjiżi KSI, xorta jagħmlu s-suq Komunitarju aktar attraenti u għalhekk iwassal għal direzzjoni mill-ġdid lejn il-Komunità ta’ l-esportazzjonijiet attwali mill-produtturi Russi lejn pajjiżi terzi.

(137) Parti waħda saħqet li, sa ċertu punt, is-suq Komunitarju tilef l-attrazzjoni tiegħu għall-produtturi Russi. Sostniet li wara t-tkabbir ta’ l-2004 u l-2007 is-suq Komunitarju jkun fornut mill-produtturi Komunitarji b’mod iktar konsistenti minn qabel. Barra dan, skond dik il-parti, xi Stati Membri bdew japplikaw restrizzjonijiet fuq l-użu ta’ l-AN. Dawn l-argumenti kellhom jiġu miċħuda. L-impatt ta’ kull użu iktar ristrett jaffettwa indaqs lill-produtturi Komunitarji u Russi. L-awto-provvista tas-suq Komunitarju jista’ jkun li żdiedet wara t-tkabbir ta’ l-2004 u l-2007, anke għaliex l-Istati Membri l-ġodda bdew jibbenefikaw mid-dazju antidumping li kien jeżisti. Tabilħaqq, l-importazzjonijiet mir-Russja raw tnaqqis bejn l-2005 u l-PIVS. Madankollu, minkejja kull allegata awto-provvista, matul l-istess perjodu l-prezzijiet fil-Komunità għolew. Il-prezzijiet għolew ħafna fil-Komunità għar-raġuni li spejjeż tad-dħul (il-gass) għolew drastikament. L-industrija Komunitarja kienet kapaċi tgħaddi dawn l-ispejjeż ogħla biss minħabba li l-miżuri antidumping li kien hemm urew xi effett. Bħala konsegwenza, minħabba l-livell għoli tal-prezz li hemm, is-suq Komunitarju għandu jkun attraenti ħafna għall-produtturi Russi li jiġġeneraw prezzijiet aktar baxxi kemm mis-suq domestiku tagħhom u s-swieq għall-esportazzjonijiet fil-pajjiżi terzi.

(138) Intqal li produtturi Komunitarji qed ikunu dejjem inqas esposti għall-allegata differenza fil-prezzijiet tal-gass. Sar l-argument li l-produtturi Komunitarji importaw kwantitajiet dejjem ikbar ta’ ammonju rħis matul il-perjodu kkunsidrat u li għalhekk kienu inqas dipendenti fuq il-gass. Anke, f’xi każijiet, tressaq l-argument li l-produtturi Komunitarji setgħu jixtru gass naturali b’kundizzjonijiet iktar favorevoli mill-kundizzjonijiet ta’ Waidhaus. Dawn il-pretensjonijiet kienu mingħajr bażi ta’ xejn. Għalkemm l-importazzjonijiet ta’ ammonju kienu telgħin, l-investigazzjoni ma sabitx użu miżjud b’mod sinifikanti għall-produzzjoni ta’ l-AN. Is-sehem ewlieni ta’ l-importazzjonijiet ta’ l-ammonju jidher li kien użat għal applikazzjonijiet oħra. L-investiment lanqas kixef kundizzjonijiet sinifikanti iktar favorevoli minn Waidhaus. Id-differenzjali fil-prezz tal-gass kif deskritt hawn fuq komplew ikunu sostanzjali ħafna, bl-impatt sinifikanti fuq l-ispiża (u għalhekk il-livelli tal-prezz) imsemmi hawn fuq. Dan joħloq sitwazzjoni fejn il-livelli tal-prezz fil-Komunità jkunu strutturalment iktar attraenti għall-esportaturi Russi fil-futur qrib.

(139) Bil-għan li jżidu s-sehem fis-suq tagħhom f’dan il-prodott simili għal wieħed ta’ konsum fejn il-kundizzjonijiet tal-prezz huma fattur ewlieni, huwa probabbli li l-esportaturi Russi jikkompetu f’termini ta’ prezz. Kif jingħad hawn fuq, hemm għadd ta’ fatti li jindikaw il-probabbiltà ta’ livelli baxxi ħafna ta’ prezz għall-esportazzjoni mill-esportaturi Russi. Minkejja l-miżuri li hemm fis-seħħ, jeżisti ċertu grad ta’ twaqqigħ ta’ prezzijiet, fejn dan it-twaqqigħ jista’ biss jogħla fid-dawl tal-waqa’ probabbli fil-prezzijiet.

(140) Barra minn hekk, ta’ min jenfasizza li produtturi Russi (sa fejn huma jibbenefikaw mid-differenza fil-prezz tal-gass iġġenerat mill-iffissar ta’ prezz doppju) jistgħu tabilħaqq jesportaw l-AN bi prezzijiet iddampjati baxxi ħafna lill-Komunità u xorta jkollhom qligħ qawwi minn fuq dawn l-importazzjonijiet iddampjati. Dan il-fattur jkompli jżid ma’ l-attrazzjoni tas-suq Komunitarju għall-produtturi Russi — anke bi prezzijiet baxxi ħafna.

(141) Fuq il-bażi ta’ dan t’hawn fuq, ikun għalhekk probabbli li volumi addizzjonali sinifikanti ta’ l-AN prodott fir-Russja jkunu esportati lejn il-Komunità (kemm mill-użu ta’ kapaċità żejda disponibbli u/jew mid-direzzjoni mill-ġdid ta’ l-esportazzjonijiet eżistenti) bi prezzijiet iddampjati li sostanzjalment iwaqqgħu l-prezzijiet ta’ l-industrija Komunitarja, jekk il-miżuri jitħallew jiskadu.

4.3. L-impatt probabbli fuq l-industrija Komunitarja tal-volumi mbassra ta’ esportazzjoni u l-effetti tal-prezzijiet f’każ ta’ revoka tal-miżuri

(142) Fid-dawl tal-probabbiltà stabbilita hawn fuq ta’ żieda sinifikanti fil-volumi għall-esportazzjoni mir-Russja lejn is-suq tal-Komunità bi prezzijiet iddampjati u mwaqqgħin, l-industrija Komunitarja fil-probabbiltà kollha jkollha tnaqqas b’mod sinifikanti l-prezzijiet tal-bejgħ tagħha biex iżżomm il-klijenti tagħha. Dan huwa partikolarment veru billi l-AN huwa prodott volatili ħafna li fih il-prezzijiet jistgħu jkunu affettwati b’mod sinifikanti b’volum ta’ importazzjoni bi prezzijiet iddampjati li jwaqqgħu l-prezzijiet ta’ l-industrija Komunitarja. Bħala konsegwenza, il-qligħ jonqos sew.

(143) Fir-rigward tal-kundizzjonijiet tas-suq favorevoli li ntwerew minn xi indikaturi matul l-2006 u l-PIVS, ta’ min jinnota li kellhom rwol importanti fiż-żamma tal-prezzijiet f’livell għoli, flimkien mal-miżuri applikabbli kontra d-dumping. Tabilħaqq, matul dak il-perjodu, kien hemm bilanċ strett dinji fil-provvista/domanda flimkien ma’ spejjeż ogħla tad-dħul (il-gass) fejn irriżultaw prezzijiet għoljin għall-fertilizzanti kollha tan-nitroġenu. L-AN, bħall-fertilizzanti l-oħra tan-nitroġenu, huwa prodott fejn l-iffissar tal-prezz tiegħu huwa influwenzat minn għadd ta’ fatturi li jvarjaw mill-prezz tal-gass volatili li għandu impatt konsiderevoli fuq il-provvista għaliex huwa l-element l-iktar importanti fl-ispejjeż, sal-kundizzjonijiet tat-temp, l-uċuħ tar-raba’ u l-livelli ta’ stokkijiet tal-qmuħ li jirriżultaw f’domanda mnaqqsa jew miżjuda. B’attenzjoni partikolari għas-suq tal-Komunità, id-domanda għall-AN hija mistennija li tonqos kemmxejn fis-snin li ġejjin. Fil-fatt, il-konsum totali diġà wera xejra ‘l isfel matul il-perjodu kkunsidrat. Billi l-prezzijiet mitluba mir-Russi kienu qed iwaqqgħu b’mod sinifikanti l-prezzijiet ta’ l-industrija Komunitarja, iż-żieda probabbli fil-volumi ta’ importazzjoni mir-Russja kienet ser iġġiegħel lill-industrija Komunitarja biex tnaqqas b’mod sinifikanti l-prezzijiet tagħha, u għalhekk il-qligħ tagħha, jew titlef sehem sinifikanti mis-suq u għalhekk dħul, jew it-tnejn. Il-proċess tar-ristrutturazzjoni b’suċċess ta’ l-industrija Komunitarja probabbilment jista’ biss ipatti parzjalment għal din id-dipressjoni probabbli tal-prezz u l-proċess kollu ta’ rkupru jitqiegħed fil-periklu. Għalhekk, kwalunkwe revoka tal-miżuri probabbilment tirriżulta f’deterjorament tal-prestazzjoni globali ta’ l-industrija Komunitarja.

4.4. Konklużjoni dwar il-probabbiltà ta’ rikorrenza ta’ dannu

(144) Dan ta’ hawn fuq iwassal għall-konklużjoni li jekk jiskadu l-miżuri, l-esportazzjoni mill-pajjiż ikkonċernat wisq probabbli ssir f’volumi sinifikanti u bi prezzijiet iddampjati li jwaqqgħu l-prezzijiet ta’ l-industrija Komunitarja. Probabbilment dan jista’ jkollu l-effetti li jdaħħal xejra depressiva tal-prezz fis-suq, b’impatt mistenni negattiv fuq is-sitwazzjoni ekonomika ta’ l-industrija Komunitarja. Dan jista’ b’mod partikolari, ixekkel l-irkupru finanzjarju li nkiseb parzjalment fil-perjodu kkunsidrat, u jwassal għal rikorrenza probabbli ta’ dannu.

E. L-INTERESS KOMUNITARJU

1. Rimarki preliminari

(145) Skond l-Artikolu 21 tar-Regolament bażiku, ġie eżaminat jekk iż-żamma tal-miżuri antidumping attwali tmurx kontra l-interess tal-Komunità fit-totalità tagħha. Id-determinazzjoni ta’ l-interess tal-Komunità kienet ibbażata fuq l-apprezzament ta’ l-interessi kollha varji involuti.

(146) Ta’ min ifakkar li, fl-investigazzjoni oriġinali, l-adozzjoni ta’ miżuri kienet ikkunsidrata li ma tmurx kontra l-interess tal-Komunità. Barra minn hekk, il-fatt li l-din l-investigazzjoni hija verifika, u għaldaqstant tanalizza sitwazzjoni fejn miżuri antidumping diġà kienu jeżistu, tippermetti l-evalwazzjoni ta’ kull impatt negattiv mhux f’postu fuq il-partijiet ikkonċernati mill-miżuri attwali kontra d-dumping.

(147) Fuq din il-bażi, ġie eżaminat jekk, minkejja l-konklużjonijiet dwar il-probabbiltà ta’ rikorrenza ta’ dumping b’dannu, kinux jeżistu raġunijiet konvinċenti li setgħu jwasslu għall-konklużjoni li mhux fl-interess tal-Komunità li jinżammu l-miżuri f’dan il-każ partikolari.

2. L-interess ta’ l-industrija Komunitarja

(148) L-industrija Komunitarja tat prova li hija industrija strutturalment vijabbli. Dan kien ikkonfermat mill-iżvilupp relattivament pożittiv tas-sitwazzjoni ekonomika tagħha matul il-perjodu kkunsidrat. B’mod partikolari, l-industrija Komunitarja żammet marġni ta’ qligħ vijabbli minkejja spejjeż tad-dħul li dejjem jogħlew (b’mod partikolari l-gass) u kienet kapaċi li żżid is-sehem fis-suq matul il-perjodu kkunsidrat.

(149) Għalhekk huwa raġonevolment mistenni li l-industrija Komunitarja se tkompli tibbenefika mill-miżuri attwalment imposti u tkompli tirkupra billi żżomm u tistabbilizza l-profitt tagħha. Jekk il-miżuri ma jinżammux, huwa probabbli li jkun hemm żieda fl-importazzjonijiet bi prezzijiet iddampjati mill-pajjiż ikkonċernat, u b’hekk jikkaġunaw dannu lill-industrija Komunitarja billi jeżerċitaw pressjoni ‘l isfel fuq il-prezzijiet tal-bejgħ li jipperikolaw is-sitwazzjoni finanzjarja pożittiva attwali.

3. L-interess ta’ l-importaturi

(150) Kif imsemmi fil-premessa (23), ebda importatur mhux relatat li joriġina fil-pajjiż ikkonċernat ma kkoopera f’din l-investigazzjoni.

(151) Ta’ min ifakkar li fl-investigazzjonijiet preċedenti nstab li l-impatt ta’ l-impożizzjoni tal-miżuri ma jkunx sinifikanti sa tali punt li bħala regola, importaturi ma jinnegozjawx biss fl-AN iżda anke, b’mod sinifikanti, f’fertilizzanti oħrajn. It-tneħħija ta’ miżuri antidumping minn fuq fertilizzanti oħra jistgħu biss isaħħu dan ta’ hawn fuq. F’dak il-kuntest, miżuri antidumping applikabbli fuq importazzjonijiet ta’ urea li toriġina mir-Russja, u mill-Belarus, il-Kroazja, il-Libja u l-Ukraina tneħħew f’Awwissu 2007 u Marzu 2008 rispettivament (15). Ix-xejra ‘l isfel fl-importazzjonijiet mill-pajjiż ikkonċernat matul il-perjodu kkunsidrat twassal għall-konklużjoni li xi imporaturi setgħu tassew sofrew xi konsegwenzi negattivi bl-impożizzjoni tal-miżuri. Madankollu, fin-nuqqas ta’ kooperazzjoni mill-importaturi u għalhekk ta’ kull evidenza konklużiva li tippermetti evalwazzjoni ta’ kull konsegwenza negattiva sinifikanti, ġie konkluż li ma hemm ebda raguni konvinċenti kontra ż-żamma tal-miżuri attwali kontra d-dumping.

(152) Ma hemm l-ebda tagħrif disponibbli affidabbli li jindika li ż-żamma tal-miżuri se jkollha effett negattiv sinifikanti fuq importaturi u kummerċjanti.

4. L-interess ta’ l-utenti

(153) L-utenti ta’ l-AN fil-Komunità huma bdiewa. Xi assoċjazzjonijiet tal-bdiewa għamlu sottomissjonijiet, fejn sostnew li d-dħul tal-bdiewa kien taħt pressjoni għaliex il-prezzijiet tal-fertillizzanti għolew tul l-aħħar snin, xi prodotti raw il-prezzijiet jonqsu u r-regolamenti ambjentali żiedu l-piż ta’ l-ispejjeż. Dawn il-pretensjonijiet, madankollu, ma kinux sostanzjati.

(154) L-EFMA pprovdiet evidenza agronomika u ekonomika li wriet li l-AN jirrappreżenta parti żgħira ta’ l-ispejjeż totali tal-produzzjoni għall-bdiewa. Għalhekk, instab li, bħala bilanċ, il-miżuri attwalment fis-seħħ ma kellhom ebda effett sostanzjalment negattiv fuq il-qagħda ekonomika tagħhom; u li t-tkomplija tal-miżuri mhux se tolqot negattivament l-interessi finanzjarji tal-bdiewa.

5. Konklużjoni dwar l-Interess Komunitarju

(155) Minħabba dan ta’ hawn fuq, ġie konkluż li ma hemm ebda raġuni konvinċenti kontra ż-żamma tal-miżuri attwali kontra d-dumping.

F. IMPENJI

(156) Il-Kummissjoni fid-19 ta’ Diċembru 2006 (16) tat bidu għal reviżjoni interim parzjali wara talba mressqa minn OJSC Acron u OJSC Dorogobuzh, membri ta’ “Acron” Holding Company. Ir-riżultati ta’ dik ir-reviżjoni interim tniżżlu fir-Regolament tal-Kunsill (KE) Nru 236/2008 (17). Matul ir-reviżjoni interim l-Acron esprimiet interess li toffri impenn fil-prezzijiet iżda naqset li tissottometti offerta sostanzjata kif suppost sa l-iskadenza kif stipulat fl-Artikolu 8(2) tar-Regolament bażiku. Madankollu, kif iddikjarat fil-premessi (56) u (57) tar-Regolament tal-Kunsill hawn fuq imsemmi, il-Kunsill ikkunsidra li l-Acron għandha eċċezzjonalment titħalla tkompli bl-offerta ta’ l-impenn tagħha fi żmien għaxart ijiem mid-dħul fis-seħħ ta’ dak ir-Regolament minħabba l-kumplessità ta’ diversi kwistjonijiet, fosthom (1) il-volatilità tal-prezz tal-prodott ikkonċernat li jeħtieġ xi forma ta’ indiċi ta’ prezzijiet minimi, filwaqt li fl-istess ħin il-volatilità mhix imfissra biżżejjed mill-kawża ewlenija ta’ l-ispiża; u (2) il-qagħda partikolari tas-suq għall-prodott ikkonċernat. Wara l-pubblikazzjoni tar-Regolament (KE) Nru 236/2008 u sa l-iskadenza kif stipulat f’dak ir-Regolament, l-Acron issottomettiet impenn aċċettabbli ta’ prezz skond l-Artikolu 8(1) tar-Regolament bażiku.

(157) Matul il-kors tar-reviżjoni interim parzjali mibdija fit-30 ta’ Novembru 2005 (18), l-Eurochem offriet impenn aċċettabbli ta’ prezz skond l-Artikolu 8(1) tar-Regolament bażiku.

(158) Il-Kummissjoni permezz tad-Deċiżjoni 2008/577/KE (19), aċċettat l-offerti ta’ impenn. Id-Deċiżjoni tistipula f’aktar dettall ir-raġunijiet għall-aċċettazzjoni ta’ l-offerti ta’ impenn. Il-Kunsill jirrikonoxxi li l-offerti ta’ impenn jeliminaw l-effett ta’ dannu tad-dumping u jillimitaw sa grad suffiċjenti r-riskju ta’ tgħawwiġ.

(159) Biex il-Kummissjoni u l-awtoritajiet tad-dwana jkunu aktar f’qagħda biex b’mod effettiv jimmonitorjaw il-konformità tal-kumpaniji ma’ l-impenji, meta tiġi ppreżentata t-talba għal rilaxx għall-moviment ħieles lill-awtoritajiet tad-dwana rilevanti, l-eżenzjoni mid-dazju antidumping tkun tiddependi minn (i) il-preżentazzjoni ta’ fattura ta’ impenn, li hija fattura kummerċjali li fiha ta’ l-inqas l-elementi elenkati u d-dikjarazzjoni stipulata fl-Anness; (ii) il-fatt li l-prodotti importati huma manifatturati, mibgħuta u fatturati direttament mill-kumpaniji msemmija lill-ewwel klijent indipendenti fil-Komunità; u (iii) il-fatt li l-prodotti ddikjarati u ppreżentati lid-dwana jaqblu eżattament mad-deskrizzjoni tal-fattura ta’ l-impenn. Fejn il-kundizzjonijiet ta’ hawn fuq ma jintlaħqux għandu japplika d-dazju antidumping xieraq fil-mument ta’ l-aċċettazzjoni tad-dikjarazzjoni ta’ rilaxx għall-moviment ħieles.

(160) Kull meta l-Kummissjoni tirtira, skond l-Artikolu 8(9) tar-Regolament bażiku, l-aċċettazzjoni tagħha ta’ impenn wara ksur billi tirreferi għal tranżazzjoni partikolari u tiddikjara l-fatturi ta’ l-impenn rilevanti bħala invalidi, għandu japplika debitu doganali fil-mument ta’ l-aċċettazzjoni tad-dikjarazzjoni ta’ rilaxx għall-moviment ħieles ta’ dawn it-tranżazzjonijiet.

(161) L-importaturi għandhom ikunu konxji li debitu doganali jista’ japplika, bħala riskju kummerċjali normali, fil-mument ta’ l-aċċettazzjoni tad-dikjarazzjoni ta’ rilaxx għall-moviment ħieles kif deskritt fil-premessi (159) u (160) anki jekk impenn offrut mill-fabbrikant li minn għandu kienu qed jixtru, direttament jew indirettament, kienet aċċettata mill-Kummissjoni.

(162) Skond l-Artikolu 14(7) tar-Regolament bażiku, l-awtoritajiet tad-dwana għandhom jinfurmaw immedjatament lill-Kummissjoni kull meta jinstabu indikazzjonijiet ta’ ksur ta’ l-impenn.

(163) Għar-raġunijiet imsemmija hawn fuq, l-impenji offruti mill-Eurochem u l-Acron huma għalhekk ikkunsidrati aċċettabbli mill-Kummissjoni u l-Eurochem u l-Acron ġew infurmati bil-fatti essenzjali, kunsiderazzjonijiet u obbligi li fuqhom hija bbażata l-aċċettazzjoni.

(164) Fil-każ ta’ ksur jew irtirar ta’ l-impenji, jew fil-każ ta’ irtirar ta’ l-aċċettazzjoni ta’ impenn mill-Kummissjoni, għandu japplika awtomatikament id-dazju antidumping li jkun ġie impost mill-Kunsill, skond l-Artikolu 9(4), permezz ta’ l-Artikolu 8(9) tar-Regolament bażiku.

G. DISPOŻIZZJONIJIET FINALI

(165) Il-partijiet kollha ġew infurmati bil-fatti u l-kunsiderazzjonijiet essenzjali li fuqhom kien maħsub li ssir rakkomandazzjoni li l-miżuri eżistenti fuq l-importazzjonijiet mir-Russja jinżammu u li l-livell tal-miżuri jkun emendat fejn meħtieg. Dawn ingħataw ukoll perjodu biex jissottomettu kummenti u pretensjonijiet wara l-għeluq. Ma ġie ppreżentat l-ebda kumment li jiġġustifika tibdil fil-konklużjonijiet ta’ hawn fuq.

1. Reviżjoni interim limitata għall-Eurochem

(166) Fid-dawl tal-konklużjonijiet milħuqa fir-rigward ta’ dumping u n-natura dejjiema taċ-ċirkostanzi mibdula, id-dazju antidumping individwali fuq l-importazzjonijiet tal-prodott ikkonċernat, fir-rigward ta’ l-Eurochem, għandu jkun emendat bil-għan li jirrifletti l-marġni l-ġdid misjub tad-dumping.

(167) Billi l-livell misjub ta’ dumping huwa aktar baxx mill-marġni ta’ dannu stabbilit fl-investigazzjoni preċedenti, ir-rata ta’ dazju għandha ssir fil-livell ta’ dumping misjub.

(168) Billi fl-investigazzjoni oriġinali d-dazju kien impost f’forma ta’ ammont speċifiku għal kull tunnellata, għandu jkollu l-istess forma fl-investigazzjoni attwali. Għalhekk, id-dazju huwa ta’ EUR 32,82/kull tunnellata. Id-dazju għandu jkun applikat, skond ir-Regolament (KE) Nru 945/2005, fil-proporzjon tal-kontenut ta’ AN u ta’ sustanzi u nutrijenti marġinali oħra, fil-każ ta’ komposti ta’ fertilizzanti ta’ l-AN b’kontenut ta’ nitroġenu li jaqbeż it-28 % bil-piż.

(169) Għalkemm dan id-dazju kien ibbażat fuq data min-NAK Azot, kif iddikjarat fil-premessa (30) hawn fuq, huwa japplika għall-bejgħ kollu magħmul mill-Eurochem, indipendentement f’liema fabbrika relatata l-prodott ikun ġie manifatturat.

2. Il-verifika ta’ skadenza

(170) Il-miżuri antidumping applikabbli għall-importazzjonijiet ta’ l-AN li joriġinaw mir-Russja għandhom jinżammu skond l-Artikolu 11(2) tar-Regolament bażiku.

3. Kunsiderazzjoni finali

(171) Billi, fil-kuntest tar-reviżjonijiet interim parzjali, żewġ esportaturi kienu ngħataw l-opportunità li joffru impenji, għandha tingħata kunsiderazzjoni speċjali, kif xieraq, għall-bidu tar-reviżjonijiet interim skond l-Artikolu 11(3) tar-Regolament bażiku, biex ikunu eżaminati aktar offerti ta’ impenji, kemm-il darba l-Kummissjoni tirċievi biżżejjed evidenza li dawn ir-reviżjonijiet huma meħtieġa.

H. ID-DAZJI

(172) Fid-dawl tal-konklużjonijiet milħuqa fir-rigward tat-tkomplija tad-dumping, il-probabbiltà ta’ rikorrenza ta’ dannu u l-interess Komunitarju, il-miżuri antidumping fuq l-importazzjonijiet ta’ l-AN li joriġinaw mir-Russja għandhom jinżammu biex tkun evitata rikorrenza ta’ dannu kkawżat lill-industrija Komunitarja mill-importazzjonijiet iddampjati,

ADOTTA DAN IR-REGOLAMENT:

Artikolu 1

Ir-reviżjoni interim parzjali tal-miżuri antidumping applikabbli għall-importazzjonijiet ta’ fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż li jaqgħu fi ħdan il-kodiċijiet NM 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 u ex 3105 90 91 u li joriġinaw mir-Russja mill-produttur Open Joint Stock Company (OJSC) “Mineral and Chemical Company EuroChem”, hija hawnhekk mitmuma u l-Artikolu 1(2) tar-Regolament (KE) Nru 658/2002, kif emendat l-aħħar mir-Regolament (KE) Nru 945/2005, għandu jinbidel b’dan li ġej:

“2. Ir-rata tad-dazju anti-dumping definittiv għandha tkun ammont iffissat kif speċifikat hawn isfel: (a) Għal Open Joint Stock Company (OJSC) Mineral and Chemical Company “Eurochem”, membru tal-grupp ta’ kumpaniji Eurochem, Moska, ir-Russja, għal prodotti maħduma mill-kumpanija relatata tagħha JSC NAK Azot, Novomoskovsk, Russja, jew mill-kumpanija relatata tagħha JSC Nevinka Azot, Nevinnomyssk, ir-Russja, u mibjugħa minn Eurochem Trading GmbH, Zug, l-Iżvizzera, lill-ewwel klijent indipendenti fil-Komunità (kodiċi addizzjonali TARIC A522): Deskrizzjoni tal-prodott Kodiċi NM Kodiċi TARIC Ammont fiss ta’ dazju (Ewro kull tunnellata) — Nitrat ta’ l-ammonju għajr għal f’soluzzjonijiet ta’ l-ilma 3102 30 90 — 32,82 — Taħlitiet ta’ nitrat ta’ l-ammonju mal-karbunat tal-kalċju jew sustanzi oħra inorganiċi mhux fertilizzanti, b’kontenut ta’ nitroġenu li jaqbeż it-28 % bil-piż 3102 40 90 — 32,82 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż 3102 29 00 10 32,82 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż 3102 60 00 10 32,82 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż 3102 90 00 10 32,82 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, mingħajr kontenut ta’ fosfru u ta’ potassju 3105 10 00 10 32,82 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 u/jew kontenut ta’ potassju evalwat bħala K2O ta’ inqas minn 3 % bil-piż 3105 10 00 20 31,84 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 u/jew kontenut ta’ potassju evalwat bħala K2O ta’ 3 % bil-piż jew iżjed iżda inqas minn 6 % bil-piż 3105 10 00 30 30,85 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 u/jew kontenut ta’ potassju evalwat bħala K2O ta’ 6 % bil-piż jew iżjed iżda inqas minn 9 % bil-piż 3105 10 00 40 29,87 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 u/jew kontenut ta’ potassju evalwat bħala K2O ta’ 9 % bil-piż jew iżjed iżda li ma jaqbiżx it-12 % bil-piż 3105 10 00 50 28,88 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 u kontenut ta’ potassju evalwat bħala K2O ta’ inqas minn 3 % bil-piż 3105 20 10 30 31,84 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 u kontenut ta’ potassju evalwat bħala K2O ta’ 3 % bil-piż jew iżjed iżda inqas minn 6 % bil-piż 3105 20 10 40 30,85 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 u kontenut ta’ potassju evalwat bħala K2O ta’ 6 % bil-piż jew iżjed iżda inqas minn 9 % bil-piż 3105 20 10 50 29,87 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 u kontenut ta’ potassju evalwat bħala K2O ta’ 9 % bil-piż jew iżjed iżda li ma jaqbiżx it-12 % bil-piż 3105 20 10 60 28,88 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 ta’ inqas minn 3 % bil-piż 3105 51 00 10 31,84 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 ta’ 3 % bil-piż jew iżjed iżda inqas minn 6 % bil-piż 3105 51 00 20 30,85 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 ta’ 6 % bil-piż jew iżjed iżda inqas minn 9 % bil-piż 3105 51 00 30 29,87 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 ta’ 9 % bil-piż jew iżjed iżda li ma jaqbiżx l-10,40 % bil-piż 3105 51 00 40 29,41 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 ta’ inqas minn 3 % bil-piż 3105 59 00 10 31,84 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 ta’ 3 % bil-piż jew iżjed iżda inqas minn 6 % bil-piż 3105 59 00 20 30,85 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 ta’ 6 % bil-piż jew iżjed iżda inqas minn 9 % bil-piż 3105 59 00 30 29,87 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ fosfru evalwat bħala P2O5 ta’ 9 % bil-piż jew iżjed iżda li ma jaqbiżx l-10,40 % bil-piż 3105 59 00 40 29,41 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ potassju evalwat bħala K2O ta’ inqas minn 3 % bil-piż 3105 90 91 30 31,84 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ potassju evalwat bħala K2O ta’ 3 % bil-piż jew iżjed iżda inqas minn 6 % bil-piż 3105 90 91 40 30,85 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ potassju evalwat bħala K2O ta’ 6 % bil-piż jew iżjed iżda inqas minn 9 % bil-piż 3105 90 91 50 29,87 — Fertilizzanti solidi b’kontenut ta’ nitrat ta’ l-ammonju li jaqbeż it-80 % bil-piż, u kontenut ta’ potassju evalwat bħala K2O ta’ 9 % bil-piż jew iżjed iżda li ma jaqbiżx it-12 % bil-piż 3105 90 91 60 28,88 (b) Għall-kumpaniji l-oħra kollha (kodiċi addizzjoniali TARIC A999): Deskrizzjoni tal-prodott Kodiċi NM Kodiċi TARIC Ammont fiss ta’ dazju (Ewro kull tunnellata) — Nitrat ta’ l-ammonju għajr għal f’soluzzjonijiet ta’ l-ilma 3102 30 90 — 47,07 — Taħlitiet ta’ nitrat ta’ l-ammonju mal-karbunat tal-kalċju jew sustanzi oħra inorganiċi mhux fertilizzanti, b’kontenut ta’ nitroġenu li jaqbeż it-28 % bil-piż 3102 40 90 — 47,07 — Fertilizzanti solidi b’kontenut ta’ nitr